title: Holiday Club Saimaa

text: Holiday Club Saimaalla on neljä ruokaravintolaa erilaisilla teemoilla:Lisäksi kohteessa on useita erilaisilla teemoilla olevia kahviloita ja baareja: Angry Birds-kahvila Capri-rakennuksessa, Beatles Bar kylpylän lipunmyynnin yhteydessä, keilabaari keilahallin yhteydessä, golfklubin kahvila golf-kentän yhteydessä, Sun Deck-baari hotellin aurinkokatolla, sekä saunamaailman baari.


title: Holiday Club Saimaa

text: Alueella voi harrastaa mm. sulkapalloa, padelia, pöytätennistä, luistelua, keilausta ja biljardia. Hotellissa on kuntosali. Holiday Clubin oma golfkenttä sijaitsee n. 1 km etäisyydellä hotellin päärakennuksesta. Lisäksi alueella toimii erilaisia seikkailupalveluyrityksiä, mm. Atreenalin sekä Saimaa Adventures.


title: Holiday Club Saimaa

text: Kylpylä Cirque du Saimaassa on muun muassa suuri vesiliukumäki, hierovia suihkuja ja saunamaailma. Kylpylän keskellä on suihkulähdetasanne. Tasaisin väliajoin kylpylässä alkaa soimaan vaihtuva musiikkikappale, ja suihkulähdetasanteen suihkulähteet alkavat suihkuamaan ja värivalot vaihtumaan kappaleen tahdissa.


title: Holiday Club Saimaa

text: Holiday Club Arena on NHL-kokoinen, pääasiassa jäähallina käytettävä tapahtuma-areena, jossa voidaan järjestää messuja ja suuria tapahtumia.


title: Heino Hanhela

text: Heino Hanhela (s. 26. helmikuuta 1953) on suomalainen luontokuvaaja ja -äänittäjä. Hänen veljensä on luontokuvaaja Martti Hanhela. Veljeksien omistuksessa toimii yhtiö M. ja H. Hanhela Oy, joka sijaitsee Utajärven Särkijärven kylässä. Yhtiön toimitiloja sijaitsee myös Ylikiimingissä. Yritys tuottaa ja julkaisee veljesten kuvaamia luontoaiheisia juttuja.


title: Heino Hanhela

text: Veljeksien tuotantoa on esitetty mm. Yle TV1 -kanavalla. Tärkeimmät luontokuvausvideot on kuvattu 1980–1990 -luvuilla. Vuosina 1978–1988 veljekset omistivat yrityksen Velj. Hanhela Ky, joka myytiin suurelle kustantajalle.


title: Thierry Neuville

text: Thierry Neuville (s. 16. kesäkuuta 1988 Sankt Vith) on belgialainen ralliautoilija. Hän on ajanut kaudesta 2014 alkaen rallin MM-sarjassa Hyundain tehdastallin kuljettajana.


title: Thierry Neuville

text: Neuville aloitti WRC-uransa vuonna 2008 Suomen rallissa. Hän kilpaili yksittäisissä WRC-kilpailuissa vuoteen 2010. Vuosina 2009-11 Neuville kilpaili Intercontinental Rally Challenge -sarjassa voittaen kaksi kilpailua. Vuonna 2010 hän kilpaili myös JWRC-sarjassa voittaen yhden kilpailun. Vuonna 2012 Neuville kilpaili MM-sarjassa Citroenin junioritallissa. Hän saavutti ensimmäiset pisteensä sijoittumalla kahdeksanneksi Portugalin rallissa.


title: Thierry Neuville

text: Neuville sijoittui toiseksi Suomen MM-rallissa 2013. Hän ajoi kauden aikana neljä kertaa peräkkäin toiseksi ja sijoittui lopulta myös MM-sarjan toiseksi.


title: Thierry Neuville

text: Kaudella 2014 Neuville otti uransa ensimmäisen voiton Saksan rallissa, kun edellä ajaneet Sebastien Ogier, Jari-Matti Latvala ja Kris Meeke joutuivat keskeyttämään. Kyseessä oli myös Hyundain ensimmäinen voitto rallin MM-sarjassa.


title: Thierry Neuville

text: Neuville on sijoittunut MM-sarjassa toiseksi vuosina 2013, 2016, 2017 ja 2018.


title: Antero Raimo & Ovet

text:
Antero Raimo & Ovet on suomalainen vuonna 1992 perustettu humppayhtye. Sen perustajajäsenet olivat toisensa tunteneita vantaalaisia ja helsinkiläisiä opettajia. Yhtye on esiintynyt muun muassa Provinssirockissa ja Ankkarockissa. Tunnetuimpia kappaleita ovat ”Mustikanpoiminta”, ”Kiitos minä” ja ”Nassulan saunavuoro”.
Aiempia jäseniä ovat Tuomo Korpela (basso) ja Hannele Voutilainen (viulu).


title: Gabero

text: Gabero on maalaiskunta Gaon alueen Gaon piirissä Malissa. Sen pinta-ala on 3 500 neliökilometriä. Asukkaita on 25 700 henkeä (vuonna 2009).


title: Gabero

text: Gaberon kunta rajoittuu lännessä Gaon piirin N’Tillitin, pohjoisessa Gounzoureyen, idässä Anchawadin sekä etelässä Ansongon piirin Baran kuntiin. Seutu kuuluu Sahelin vyöhykkeeseen. Sen läpi virtaa Nigerjoki.


title: Gabero

text: Kuntaan kuuluu 15 kylää ja yksi paimentolaisryhmä. Keskuspaikka on Haoussa Foulane, joka sijaitsee 45 kilometriä Gaosta etelään. Asukkaat ovat fulbeja, songhaita, tuaregeja, sorkoja, bozoja sekä arabeja. Vallitseva uskonto on islam.


title: Gabero

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat riisi ja durra. Kotieläimiä ovat naudat, lampaat, vuohet, aasit ja siipikarja. Lisäksi harjoitetaan kalastusta, kaupankäyntiä ja käsityöammatteja.


title: Gabero

text: Kunnassa on yhdeksän ala- ja kolme yläkoulua sekä kolme koulutus- ja kehityskeskusta (CED). Terveyskeskuksia on kolme.


title: Anchawadi

text: Anchawadi on maalaiskunta Gaon alueen Gaon piirissä Malissa. Kunnassa on 19 300 asukasta (vuonna 2009).


title: Anchawadi

text: Anchawadin kunta rajoittuu pohjoisessa Kidalin alueeseen, idässä Ménakan ja Ansongon piireihin, etelässä Gaon piirin Gaberon sekä lännessä Gaon, Soni Ali Berin ja Tilemsin kuntiin. Seutu kuuluu kuivuudesta kärsivään Sahelin vyöhykkeeseen.


title: Anchawadi

text: Kuntaan kuuluu 40 paimentolaisryhmää. Sen keskuspaikka on Djebock, joka sijaitsee 45 kilometriä Gaosta itään. Asukkaat ovat etupäässä tuaregeja, arabeja ja fulbeja. Vallitseva uskonto on islam.


title: Anchawadi

text: Seudun pääelinkeino on karjanhoito. Kotieläimiä ovat naudat, lampaat, vuohet, aasit ja kamelit. Lisäksi viljellään durraa sekä harjoitetaan keräilyä, kaupankäyntiä ja käsityöammatteja.


title: Anchawadi

text: Kunnassa on kymmenkunta alakoulua, yksi yläkoulu sekä kaksi koulutus- ja kehityskeskusta (CED). Djebockissa on terveyskeskus ja lisäksi on yksi terveysasema.


title: Hamzakoma

text: Hamzakoma (myös "Hanzakoma") on maalaiskunta ja sen keskuspaikka Timbuktun alueen Gourma-Rharousin piirissä Malissa. Se sijaitsee Nigerjoen sivuhaaran varrella 55 kilometriä Gourma-Rharousista länteen. Kunnassa on 7 900 asukasta (vuonna 2009).


title: Hamzakoma

text: Hamzakoman kunnan pinta-ala on arviolta 3285 neliökilometriä. Se rajoittuu pohjoisessa Gourma-Rharousin piirin Sérérén ja Rharousin, idässä Ouinerdenin, etelässä Inadiatafanen ja lännessä Haribomon kuntiin sekä luoteessa Timbuktun piirin Lafian, Bourem-Inalyn ja Berin kuntiin. Seutu kuuluu Sahelin vyöhykkeeseen. Pinnanmuodostukseltaan se on tasankoa. Kunnan pohjoisrajalla virtaa Nigerjoki. Pohjoisessa on myös joukko vadeja ja ajoittain kuivuvia järviä.


title: Hamzakoma

text: Kuntaan kuuluu yksi kylä ja 23 paimentolaisryhmää. Asukkaat ovat tuaregeja, belloja ja songhaita. Vallitseva uskonto on islam.


title: Hamzakoma

text: Seudun pääelinkeino on karjanhoito. Lisäksi harjoitetaan maanviljelyä, kalastusta ja kaupankäyntiä. Palveluihin kuuluu muutama koulu ja kaksi terveysasemaa.


title: Banikane

text: Banikane on maalaiskunta ja sen keskuskylä Timbuktun alueen Gourma-Rharousin piirissä Malissa. Se sijaitsee Nigerjoen varrella 25 kilometriä piirin keskuksesta Rharousista itään. Kunnassa on 9 400 asukasta (vuonna 2009).


title: Banikane

text: Banikanen kunta rajoittuu pohjoisessa Timbuktun piirin Berin, idässä Bouremin piirin Bamban, etelässä Gourma-Rharousin piirin Ouinerdenin ja lännessä Rharousin kuntaan. Seutu kuuluu aavikoitumisesta kärsivään Sahelin vyöhykkeeseen.


title: Banikane

text: Kuntaan kuuluu kahdeksan kylää ja viisi paimentolaisryhmää sekä Egayenen yhteisö. Asukkaat ovat etupäässä songhaita, tuaregeja ja bozoja. Vallitseva uskonto on islam.


title: Banikane

text: Seudun pääelinkeinot ovat maanviljely ja karjanhoito. Lisäksi harjoitetaan kalastusta, kaupankäyntiä ja käsityöammatteja. Monet käyvät ansiotöissä Malin kaupungeissa tai ulkomailla.


title: Banikane

text: Kunnassa on kuusi koulua, jotka tavoittavat yli 90 % ikäluokasta. Egacharissa on terveysasema.


title: Outta My Head (kappale)

text: ”Outta My Head” on Suomen kuudennen Idols-voittajan Diandran toinen single, hänen heinäkuussa 2012 julkaistavalta debyyttialbumilta. Kappale on alun perin itävaltalaisen Popstars-tyttöbändi BFF:n vuonna 2011 julkaisema debyyttisingle. Kappale kuultiin ensimmäisen kerran YleX:n Uuden musiikin aamuvuorossa 4. kesäkuuta 2012 ja digitaalisesti se julkaistiin 13. kesäkuuta.


title: Outta My Head (kappale)

text: Kappaleeseen kuvattiin musiikkivideo heinäkuussa 2012.


title: Urheiluvuosi 2006

text: Urheiluvuosi 2006 käsittelee vuoden 2006 merkittäviä uutisia ja tapahtumia urheilussa.


title: Urheiluvuosi 2006

text: Vuoden 2006 merkittävimmät urheilutapahtumat olivat talviolympialaiset Torinossa, Italiassa, ja jalkapallon maailmanmestaruuskilpailut Saksassa. Merkittävimmistä palloilulajeista myös koripallon ja lentopallon maailmanmestaruuksista kilpailtiin.


title: Nick Út

text: Huỳnh Công "Nick" Út (29. maaliskuuta 1951 Long An) on vietnamilainen sota- ja celebrity-kuvaaja, jonka tunnetuin työ on Pulitzer-palkittu valokuva Trang Bangin napalm-iskun runtelemasta tytöstä (Phan Thị Kim Phúc) 8. kesäkuuta 1972. Uutistoimisto Associated Pressin (AP) julkaisemasta mustavalkoisesta valokuvasta tuli Vietnamin sodan tunnetuin symboli. Sodan viimeisinä päivinä huhtikuussa 1975 Nick Út evakuoitiin ilmateitse Filippiinien kautta pakolaisleirille Camp Pendletoniin Kaliforniaan. Hän työskentelee edelleen AP:n palveluksessa ja asuu Yhdysvalloissa.


title: Sirkka Kupila-Ahvenniemi

text: Sirkka Kupila-Ahvenniemi (o.s. Kupila) (5. heinäkuuta 1927 Vaasa – 1. huhtikuuta 2012 Seinäjoki) oli suomalainen professori. Hän oli vuodesta 1963 Oulun yliopiston kasvitieteen apulaisprofessori ja vuodesta 1966 kasvifysiologian professori, eläkkeelle hän jäi 1991.


title: Sirkka Kupila-Ahvenniemi

text: Kupila-Ahvenniemen vanhemmat olivat Akseli Kupila ja Vieno Pellinen. Hän tuli ylioppilaaksi Vaasan yhteiskoulusta 1946 ja valmistui Helsingin yliopistosta filosofian kandidaatiksi 1954, farmaseutiksi ja filosofian lisensiaatiksi 1956 ja tohtoriksi 1958. Post doc -tutkijana Ottawassa Kanadassa Kupila-Ahvenniemi oli 1958–1960 ja ASLA Fulbright -stipendiaattina Kalifornian yliopistossa Davisissa 1961–1962. Turun yliopiston assistentti hän oli 1960–1964, kasvitieteen dosentti 1963–1970, vt. apulaisprofessori 1962–1963 ja vs. professori 1963. Oulun yliopiston apulaisprofessori Kupila-Ahvenniemi oli 1963–1966, vt. professori 1965–1966 ja professori 1967–1991. Kasvitieteen laitoksen esimiehenä hän toimi 1971–1980 ja varajohtajana 1985–1991 sekä elektronioptiikan laitoksen johtokunnan jäsenenä ja johtokunnan puheenjohtajana 1970–1988. Kupila-Ahvenniemellä oli useita luottamistehtäviä oman alansa kotimaisissa ja kansainvälisissä järjestöissä, mutta myös esimerkiksi Professoriliitossa ja Oulun akateemisten naisten yhdistyksessä, Suomalaisen tiedeakatemian jäsen hän oli vuodesta 1975. Oulun yliopisto maalautti taiteilija Paavo Tolosella Kupila-Ahvenniemen muotokuvan 1987.


title: Sirkka Kupila-Ahvenniemi

text: Kupila-Ahvenniemi kehitti kasvien aineenvaihduntaa, hormonaalista säätelyä ja solubiologiaa käsittelevää opetusta. Virkakautensa alussa hän kehitti alkuvaiheissaan ollutta opetustyötä ja oli myös tutkimustyössä edelläkävijä. Hän haki oppia alan tutkimusmenetelmistä ulkomailla ja edisti tutkimustyötä myös kansainvälisesti. Hänen keskeistä tutkimusalaansa oli mänty, jonka kukkimisen ja talvesta selviytymisen biologisista perusteita saatiin hänen työnsä ansiosta uutta tietoa. Kupila-Ahvenniemi oli perustamassa myös Biocenter Oulua.


title: Sirkka Kupila-Ahvenniemi

text: Kupila-Ahvenniemen puoliso vuodesta 1963 oli maanviljelijä Viljo Ahvenniemi (s. 1930).


title: Aleksanteri II:n patsas (Moskova)

text: Aleksanteri II:n patsas on Aleksanteri II:n kunniaksi pystytetty monumentti Kristus Vapahtajan katedraalin lähellä Moskovassa. Muistomerkki paljastettiin vuonna 2005. Aikaisempi monumentti paljastettiin vuonna 1898 ja tuhottiin vuoteen 1931 mennessä. Monumentti tunnetaan myös nimellä Keisari Aleksanteri II:n muistomerkki.


title: Aleksanteri II:n patsas (Moskova)

text: Alkuperäistä muistomerkkiä alettiin rakentaa vuonna 1893, ja se valmistui vuonna 1898. Sen suunnittelivat Aleksandr Opekušin, Pjotr Žukovski ja Nikolai V. Sultanov. Alkuperäisen veistoksen jalusta oli valmistettu Suomen Karjalasta tuodusta punaisesta graniitista.Muistomerkin patsas tuhottiin vuonna 1918 mutta vasta vuonna 1931 tuhottiin koko muistomerkki Stalinin määräyksestä.


title: Aleksanteri II:n patsas (Moskova)

text: Nykyisen muistomerkin rakentaminen aloitettiin vuonna 2004, ja se valmistui seuraavana vuonna. Nykyinen Aleksanteri II:n patsas on pienempi kuin alkuperäinen. Aleksanteri II:n patsas on viisi metriä korkea pronssiveistos, joka on viisimetrisen jalustan päällä. Veistoksen jalustassa olevassa laatassa lukee Aleksanteri II:n saavutuksia, muun muassa se, että hän vapautti miljoonia talonpoikia orjuudesta.


title: Aleksanteri II:n patsas (Moskova)

text: kuvia alkuperäisestä monumentista


title: TUL:n pesäpallomestaruus 1973

text: Työväen Urheiluliiton miesten pesäpallomestaruus vuonna 1973 ratkaistiin Ruukissa 9.9. Mestaruuden voitti Jokioisten Koetus, toiseksi tuli Jyväskylän Lohi ja kolmanneksi Ruukin Into. Mestarijoukkueessa pelasivat: Esa Hacklin, Tapio Hacklin, Martti Pomell, Jorma Hacklin, Pentti Hacklin, Timo Hacklin, Harri Filppula, Matti Kallio, Kalervo Mäntyvaara, Leo Lehti, Reino Saarela, pelinjohtaja Risto Lintula.


title: TUL:n pesäpallomestaruus 1973

text: Ikämiesten mestaruuden voitti Keljon Viesti, seuraavina Jyväskylän Lohi, Hyvinkään Apollo ja Forssan Alku.


title: TUL:n pesäpallomestaruus 1973

text:
15 vuotiaiden sarjassa paras oli Jyväskylän Lohi, seuraavina Jokioisten Koetus, Loimaan Leisku ja
Forssan Alku.


title: Talouden taito

text: Talouden taito (; ) on Ksenofonin kirjoittama sokraattinen dialogi, joka käsittelee yksityisen talouden hoitoa.


title: Talouden taito

text: Teos on merkittävä lähde klassisen kauden Ateenan yhteiskuntahistorian kannalta. Kotitalouden lisäksi teos käsittelee muun muassa sellaisia asioita kuin miesten ja naisten väliset suhteet, kaupunkilais- ja maalaiselämä, maanviljely, orjuus, uskonto ja koulutus. Dialogin keskeisenä teemana on johtamisen ja vastuunkantamisen merkitys.


title: Talouden taito

text: Ksenofon kirjoitti 300-luvun ensimmäisellä puoliskolla eaa. "Talouden taito" on yksi neljästä Ksenofonin kirjoittamasta sokraattisesta dialogista. Teoksen on joskus ajateltu olevan Ksenofonin Sokratesta koskevien "Muistelmien" jatko-osa. Ksenofonin on arvioitu kirjoittaneen teoksen noin vuonna 362 eaa. Näin se olisi syntynyt hänen elämänsä loppupuolella.


title: Talouden taito

text: Ei ole täysin selvää, missä määrin Ksenofonin (kuten Platoninkaan) antama kuva ja käydyt keskustelut vastaavat todellista historiallista Sokratesta (niin kutsuttu sokraattinen ongelma). Ainakin "Talouden taidossa" Ksenofon selvästi värittää omaa kuvaustaan. Jotkut tutkijat ovat nähneet Ksenofonin kuvauksen teoksessa käytännössä historiallisesti arvottomana. Toisaalta teos antaa monissa kohden Sokrateesta samantyyppisen kuvan kuin Platonin teokset. Kuvattu keskustelu sijoittuu aikaisintaan vuoteen 401 eaa., sillä teos viittaa tuona vuonna käytyyn Kunaksan taisteluun.


title: Talouden taito

text: Cicero käänsi "Talouden taidon" latinaksi noin vuonna 85 eaa. Teos sai suosiota renessanssiaikana useiden käännösten kautta.


title: Talouden taito

text: Ksenofonin teos koostuu 21 luvusta. Hän kuvaa siinä Sokrateen käymiä keskusteluja järkevästä taloudenhoidosta toimien itse ikään kuin keskustelun muistiinmerkitsijänä. Sokrateen keskustelukumppaneita ovat yläluokkaiset ja varakkaat Kritobulos ja Iskhomakhos.


title: Talouden taito

text: Teos voidaan jakaa kahteen osaan. Sen ensimmäiset kuusi lukua kuvaavat Sokrateen käymää keskustelua Kritonin pojan Kritobuloksen kanssa. Tämä suhtautuu omaisuutensa hoitoon melko huolettomasti. Sokrates käsittelee muun muassa varallisuutta ja määrittelee sen hyödyllisyydeksi, ei pelkästään omaisuudeksi. Menestys seuraa kohtuullisuudesta ja kovasta työstä. Loput viisitoista lukua kuvaavat keskustelua omaisuudestaan tarkasti yhdessä vaimonsa ja taloudenhoitajansa kanssa huolehtivan Iskhomakhoksen kanssa. Sokrates vetoaa tähän Kritobuloksen kysyttyä talouden hoitoon liittyvistä käytännöistä; Sokrates sanoo olevansa tietämätön asioista ja kertovansa vain, mitä oli kuullut Iskhomakhokselta. Tämän Sokrates kuvaa kunnon herrasmieheksi ("kalos kagathos"). Käydyssä keskustelussa Iskhomakhos kuvaa menetelmiä, joita hän oli käyttänyt vaimonsa kouluttamisessa taloudenhoitoon, heidän yhdessä orjiinsa soveltamia menetelmiä, sekä maanviljelyssä tarvittavia taitoja. Keskustelu ei palaa enää takaisin Sokrateen ja Kritobuloksen väliseksi.


title: Talouden taito

text: Teos alkaa Sokrateen ja Kritobuloksen keskustelulla taloudenhoitamisen taidosta ja siitä, miten omaisuus tulisi määritellä. Todetaan, että taitava taloudenhoitaja hyötyy jopa vihollisistaan. Intohimojen orjaksi joutuva sen sijaan ei pysty menestymään. Tämän jälkeen Kritobulos pyytää Sokrateelta neuvoja taloudenpitoon, vaikka onkin monin verroin köyhää Sokratesta rikkaampi. Sokrates lupaa ohjaavansa Kritobuloksen sellaisten pariin, jotka hallitsevat talousasiat.


title: Talouden taito

text: Sokrates osoittaa, että toiset saavat paljolla rahalla aikaan kelvottoman lopputuloksen, toiset taas vähällä paljon. Esimerkkeinä käsitellään taloa ja sen järjestystä, orjien ohjaamista, hevosten kasvattamista sekä vaimon kouluttamista hoitamaan miehen taloutta. Tämän jälkeen käsitellään ammatteja, joista toiset ovat arvostetumpia ja toiset vähempiarvoisia. Vapaalle miehelle sopivat maanviljely ja sotataidot, mutta eivät käsityöammatit. Sokrates kuvaa myös Lysandroksen ja Kyyroksen keskustelua aiheesta. Jaloin ammatti on maanviljely, joka tukee myös sotataitoja. Se on paras ammatti myös perheen ja orjien näkökulmasta sillä se vahvistaa yhteiskuntaa ja tarjoaa uhrattavaa jumalille.


title: Talouden taito

text: Ensimmäisen osan lopuksi muodostetaan yhteenveto aiemmin käsitellystä. Tämän jälkeen Sokrates esittelee Iskhomakhoksen, jonka jälkeen alkaa keskustelu tämän kanssa. Ensimmäisenä puhutaan Iskhomakhoksen vaimosta; Iskhomakhos kertoo tämän kanssa käymästään keskustelusta, joka koski miesten ja naisten rooleja taloudenhoidossa. Tämän jälkeen käsitellään hyvän järjestyksen merkitystä kotona. Iskhomakhos käyttää esimerkkinä kuoron ja sotajoukon järjestämistä.


title: Talouden taito

text: Seuraavaksi esitellään Iskhomakhoksen perheen kotitalous ja sen järjestys talon, tavaroiden ja emännän töiden osalta. Emännästä siirrytään käsittelemään naisen todellista kauneutta: se ei synny ulkoisten seikkojen vaan vapaalle naiselle sopivan toiminnan kautta. Tämän jälkeen käsitellään Iskhomakhoksen omia toimia: velvollisuuksien hoitamista, omaisuudesta huolehtimista, sekä terveyden ja puhetaitojen harjoituttamista; tilanhoitajan tehtäviä ja koulutusta, jossa tärkeimpinä ovat uskollisuuden ja vastuuntunnon opettaminen; sekä alaisten johtamista palkitsemalla ja rankaisemalla. Tilanhoitajan tulee olla rehellinen ja oikeamielinen. Iskhomakhos soveltaa häneen sekä Drakonin että Solonin lakeja, mutta myös Persian kuninkaan esimerkkiä.


title: Talouden taito

text: Tämän jälkeen käsitellään usean luvun verran maanviljelyä. Sen kuvataan olevan jaloin taito joka tekee myös sen harjoittajat jaloiksi. Iskhomakhos käsittelee muun muassa maan laadun tunnistamista, lannoittamista, kyntämistä ja rikkakasvien hävittämistä; kylvämistä ja kylvön jälkeisiä toimia; sekä eri maatyyppejä ja maanparannusta. Aiheena ovat myös sadonkorjuu sekä viiniköynnöksen, viikunapuun ja oliivipuun istuttaminen. Sokrates huomaa tienneensä maanviljelystä yllättävän paljon, koska on yksinkertaisesti pitänyt silmänsä ja korvansa auki.


title: Talouden taito

text: Lopuksi todetaan, ettei epäonnistuminen maanviljelyssä johdu tiedon puutteesta vaan haluttomuudesta tehdä kaikki vaaditut työt. Työtä rakastava sen sijaan voi rikastua omalla työllään. Teos päättyy yhteenvetoon toteamalla, että johtamistaito on tekijä, joka yhdistää maanviljelyä, politiikkaa, liiketoimintaa ja sotataitoa. Johtajaksi aikova tarvitsee paitsi oikeat taipumukset ja itsehillintää myös kasvatusta.


title: Talouden taito

text: Michel Foucault omisti luvun teoksestaan "Seksuaalisuuden historia" (1976–1984) Iskhomakhoksen perheelle. Hän näki Ksenofonin kuvauksen Iskhomakhoksen ja tämän vaimon välisestä suhteesta ilmaisuna klassisesta kreikkalaisesta valtaa koskevasta ajattelusta, jonka mukaan miehen itsehillintä saa ulkoisen ilmenemismuotonsa siinä, että hän hallitsee vaimoaan, orjiaan ja poliittisia alamaisiaan. Foucault'a seuraten monet feministitutkijat ja yhteiskuntahistorioitsijat ovat tutkineet "Talouden taitoa" lähteenä antiikin kreikkalaisille miesten ja naisten välisiä suhteita koskeville asenteille. Tulkinnat ovat kuitenkin vaihdelleet.


title: Talouden taito

text: Teosta on tulkittu myös ironisena: Iskhomakhos on nähty ennemmin Ksenofonin satiirin kohteena kun tämän omien ajatusten esittelijänä ja malliesimerkkinä. Tällöin on ehdotettu, että dialogin Iskhomakhos olisi sama mies, jonka perhe joutui naurunalaiseksi ateenalaisissa poliittisissa puheissa ja oli osallisena tuon ajan seksiskandaaliin: Iskhomakhoksen kuoltua hänen leskensä muutti tyttärensä ja tämän miehen Kalliaan kotiin ja tuli pian raskaaksi vävylleen. Tämä sai tyttären yrittämään itsemurhaa. Näin Iskhomakhos ei vaikuta juurikaan onnistuneen vaimonsa kouluttamisessa hyveeseen.


title: 50–50 (visailuohjelma)

text: 50:50 on tietokilpailu, joka tarjoaa suuria rahasummia vastaamalla joukkoon eritasoisia ja satunnaisia monivalintakysymyksiä. Formaatti on spin-off Haluatko miljonääriksi? -visailuohjelmasta. Formaatin on luonut 2waytraffic ja sitä esitetään monissa maissa ympäri maailmaa.


title: 50–50 (visailuohjelma)

text:
Ensimmäisellä kierroksella, pelaavan parin täytyy vastata kymmeneen kysymykseen. Kukin kysymys on arvoltaan eri satunaisen summan, ja kaikki rahat jotka he voittavat menevät heidän jättipottiinsa (jackpot).
Jos he missä tahansa vaiheessa vastaavat kysymykseen väärin, summa jättipotissa puolittuu. Pari pelaa yhdessä mutta heidän pitää vastata kuhunkin kysymykseen erikseen ja voivat siksi vaihtaa toistensa vastauksia. Kymmenennen kysymyksen jälkeen, pelaava pari ottaa heidän jättipottimääränsä finaaliin, missä heillä on mahdollisuus moninkertaistaa määrä kymmenellä.


title: 50–50 (visailuohjelma)

text: Vain yksi pelaaja parista näkee kysymyksen ja sen kaksi vastausta, ja hänellä on vain kymmenen sekuntia aikaa valita yksi. Juontaja kääntyy toiseen pelaajaan päin ja esittää hänelle kysymyksen ja vastauksen jonka ensimmäinen pelaaja valitsi. Hän ei esitä vastausta jonka kumppani hylkäsi. Pelaaja 2:n täytyy nyt päättää onko samaa mieltä Pelaaja 1:n kanssa kysymykseen liittyen, vai valitseeko eri vaihtoehdon.


title: 50–50 (visailuohjelma)

text: Juontaja esittää kaikki viisi kysymystä finaalissa täsmälleen samalla tavalla. Pelaaja 1:n, sitten pelaaja 2:n täytyy päättää, ja Pelaaja 2 olisi nähty vain yhden kahdesta vaihtoehdosta. Siellä on nyt viisi lukittua vastausta. Nyt Pelaaja 2:den on tutkittava kaikki viisi vastausta ja tehdä ratkaiseva päätös. Kuinka monta kysymystä he ajattelevat saaneen oikein niiden välillä? Mitä enemmän oikeita vastauksia he ovat saaneet, sitä suuremmaan määrän he voivat voittaa, mutta heidän pitää olla tarkkoa, liian paljon tai liian vähän ja pari ei voita mitään.


title: Ricardo Triviño

text: Ricardo Triviño (s. 15. helmikuuta 1973) on meksikolainen ralliautoilija. Hän aloitti WRC-uransa vuonna 2002 Katalonian rallissa. Hän kilpaili yksittäisissä WRC-kilpailuissa vuosina 2002-11. Vuonna 2011 Triviño voitti Carrera Panamericana-sarjan mestaruuden. Vuonna 2012 Triviño kilpailee PWRC-sarjassa. Hän saavutti uransa ensimmäiset WRC-pisteet ajamalla kymmenenneksi meksikon rallissa.


title: TUL:n pesäpallomestaruus 1974

text:
Työväen Urheiluliiton miesten pesäpallomestaruus vuonna 1974 ratkaistiin Tervakoskella 7.9. Mestaruuden voitti Jokioisten Koetus, toiseksi tuli Jyväskylän Lohi ja kolmanneksi Tervakosken Pallo-Jehut. Mestarijoukkueessa pelasivat: Markku Leino, Timo Hacklin, Leo Lehti, Harri Filppula, Martti Pomell, Tapio
Hacklin, Matti Kallio, Jorma Hacklin, Kalervo Mäntyvaara, Raineri Vilppula, Hannu Hätönen, Jouko Heinimäki ja pelinjohtajana Risto Lintula.
Ikämiesten mestaruuden voitti Forssan Alku, toiseksi sijoittui Keljon Viesti ja kolmanneksi Hyvinkään Apollo.


title: TUL:n pesäpallomestaruus 1974

text: 15 vuotiaiden sarjassa paras oli Jyväskylän Lohi, seuraavina olivat Loimaan Leisku, Jokioisten Koetus, Forssan Alku ja Humppilan Veikot.


title: Toyota Corona Mark II

text: Toyota Corona Mark II tai Mk II oli Toyota Motor Corporationin mallisarja, jota valmistettiin vuodesta 1968 vuoteen 2007. Samalla mallimerkinällä on valmistettu useita eri korimalleja ja eri markkina-alueilla Mark II on kulkenut myös täysin eri mallinimellä. Vaikka samaa mallia on myyty monella eri nimellä, on korimallin koodi kuitenkin sama ympäri maailman.


title: Toyota Corona Mark II

text:
Suomen markkinoille tuotiin Corona Mk II:n ensimmäisen ja toisen sukupolven malleja, kaikkina koriversioina.
Kolmannen (X30 / X40, 1976–1980 ) ja neljännen ( X50 / X60, 1980–1984 ) sukupolven mallit myytiin täällä Toyota Cressida nimellä.


title: Toyota Corona Mark II

text: Corona Mk II esiteltiin vuonna 1968 Japanissa ja myös vienti aloitettiin samana vuonna. Kokoluokassaan se sijoittui jo markkinoilla olevien, pienemmän Coronan ja isomman Crownin väliin. Pohjalevynä käytettiin jo olemassa olevaa Coronan rakennetta, mutta kooltaan Mk II oli isompi niin ulkoa kuin sisätiloiltaan. Sisätilojen varustus oli oman aikakautensa parhaimpia, jotkin varusteet olivat samoja ylellisemmän Crownin kanssa.


title: Toyota Corona Mark II

text:
Tekniikan järjestely oli aikakaudelleen tyypillinen, moottori edessä pitkittäin, sen jatkeena vaihdelaatikko ja takapyöräveto. Vaihteenvalitsin oli sedan ja coupe mallissa lattiassa, farmarimallissa oli rattivalitsin, koska etupenkki oli yhtenäinen kolmen hengen sohvaistuin. Lattiavalitsimella vaihteisto oli 4-portainen, rattivalitsimella 3-portainen.
Etupyörien ripustus oli järjestetty päällekkäisin kolmiotukivarsin ja kierrejousin. Jäykkä taka-akseli oli ripustettu pitkittäisin lehtijousin.


title: Toyota Corona Mark II

text:
Eurooppaan tuotujen versioiden moottorivaihtoehdot olivat aluksi T60 sedan ja T70 coupe -malleissa 1.5 2R ja 1.6 7R. Mallistolle parikin kertaa tehdyn kasvojenkohotuksen myötä myös moottorivalikoimaa muutettiin, kun 1.6 7R-moottorin tilalle tuli 1.7 6R.
Myös mallimerkinnän loppunumero vaihtui kasvojenkohotuksen myötä.
RT62 sedan ja RT72 coupe -mallien moottorina oli 1.9 8R
RT63 sedan, RT73 coupe ja RT78 / 79 farmari -mallien moottorina oli 2.0 18R.


title: Toyota Corona Mark II

text: Toisen sukupolven Corona Mark II oli nyt saanut oman, X-sarjan, pohjalevyn, Corona Mk I:n T-pohjalevyn tilalle. Korimallien merkinnät olivat siten myös muuttuneet edellisistä, X20 oli nyt mallimerkintänä 2-ovisille coupeille, kun the X10 oli sedan ja farmarimallien koodi. Joillain markkina-alueilla oli saatavana keulalle kuusisylinterisiä rivimoottoreita, Suomeen Corona Mk II:a ei näillä koneilla tuotu. Coupe malleja tuotiin Eurooppaan perusversiota tehokkaammalla 18R-G moottorilla. Kori oli kokenut edeltäjäänsä verraten täydellisen muodonmuutoksen. Vuonna 1973 mallit saivat osakseen keulan ja perän kevyen muutoksen.


title: Toyota Corona Mark II

text: Euroopan moottoriversiot:


title: Eyvind Brynildsen

text: Eyvind Brynildsen (s. 14. tammikuuta 1988) on norjalainen ralliautoilija. Hän aloitti WRC-uransa vuonna 2006 Ruotsin rallissa. Hän on kilpaillut yksittäisissä WRC-kilpailuissa vuosina 2007-11. Vuosina 2008-09 Brynildsen kilpaili PWRC-sarjassa ja vuosina 2010-11 SWRC-sarjassa. Vuonna 2012 Brynildsen saavutti uransa ensimmäiset WRC-pisteet ajamalla kymmenenneksi Ruotsin rallissa.


title: Andreas Thuresson

text: Patrick Andreas Thuresson (s. 18. marraskuuta 1987 Kristianstad, Ruotsi) on ruotsalainen jääkiekkoilija, joka pelaa SHL-joukkue Malmö Redhawksissa. Hän on pelipaikaltaan vasen laitahyökkääjä. Thuresson on aiemmin pelannut myös 25 NHL-ottelua Nashville Predatorsissa tehopistein 1+2=3 sekä keräten kuusi jäähyminuuttia. Hän laukoo oikealta.


title: Andreas Thuresson

text: Thuresson on Tyringe SoSSin kasvatti. Hän pelasi joukkueessa ensimmäiset miesten pelinsä kaudella 2003–2004 I-divisioonassa, mutta Thuresson siirtyi kesken kauden Malmö Redhawksin junioreihin, joissa hän voitti J20 SuperElitin hopeaa vuonna 2004. Kaudella 2005–2006 Thuresson jakoi Malmön J20-joukkueen sisäisen piste- ja syöttöpörssin voiton Philip Forsbergin kanssa. Hän pelasi samalla kaudella Malmössä myös 19 ottelua Ruotsin toiseksi korkeimmalla sarjatasolla HockeyAllsvenskanissa sekä yhden ottelun Kvalserienissä. Thuresson oli nostamassa joukkuetta Elitserieniin kaudeksi 2006–2007, jolloin hän pelasi 48 runkosarjaottelua tehopistein 10+5=15 sekä kymmenen Kvalserien-ottelua tehopistein 2+2=4. Malmö putosi kauden päätteeksi takaisin Allsvenskaniin.


title: Andreas Thuresson

text: Nashville Predators varasi Thuressonin viidennellä kierroksella 144. pelaajana . Hän siirtyi heti joukkueen organisaatioon kolmivuotisella tulokassopimuksella heti varauksensa jälkeiseksi kaudeksi 2007–2008. Thuresson pelasi kaksi ensimmäistä sopimuskauttaan kokonaan Predatorsin farmijoukkue Milwaukee Admiralsissa, AHL:ssä. Hän debytoi NHL:ssä kolmannella sopimuskaudellaan 2009–2010, jolloin Thuresson sai Predatorsissa tililleen 22 runkosarjaottelussa tehot 1+2=3. Hän pelasi ensimmäisen NHL-ottelunsa 31. lokakuuta 2009 Dallas Starsia vastaan. Thuresson sai ottelussa jääaikaa 8.48 minuuttia. Hänen NHL-uransa avausmaali syntyi 31. joulukuuta 2009 vieraissa Columbus Blue Jacketsin Mathieu Garonin taakse. Suurimman osan kaudestaan Thuresson pelasi kuitenkin Admiralsissa, jonka paras pistemies hän oli kevään 2010 pudotuspeleissä tehoilla 2+7=9. Kesäkuussa 2010 Thuresson teki vuoden mittaisen ja kaksisuuntaisen jatkosopimuksen Predatorsin kanssa.


title: Andreas Thuresson

text: Kauden 2010–2011 Thuresson pelasi taas suurimmaksi osaksi Admiralsissa ja hän sai tililleen kolme NHL-ottelua. Heinäkuussa 2011 Thuresson kaupattiin New York Rangersiin vaihdossa Brodie Dupontiin. Hän pelasi kauden 2011–2012 kokonaan sen farmijoukkue Connecticut Whalessa. Kaudeksi 2012–2013 Thuresson palasi kotimaahansa ja teki kaksivuotisen sopimuksen Elitserien-joukkue Brynäs IF:n kanssa. Toisella kaudellaan 2013–2014 hän oli joukkueen kolmanneksi paras pistemies tehoilla 17+20=37.


title: Andreas Thuresson

text: Thuresson siirtyi kaudeksi 2014–2015 vuoden mittaisella sopimuksella KHL-joukkue Sibir Novosibirskiin. Hän aloitti siellä kautensa vahvasti tehden 13 otteluun tehot 7+8=15, mutta tämän jälkeen Thuresson jäi kahdeksassa ottelussa ilman tehopisteitä ja joutui lopulta kokoonpanon ulkopuolelle. Joulukuussa 2014 Sibir lopulta kauppasi hänet ja Andrei Konevin Severstal Tšerepovetsiin vaihdossa David Ullströmiin. Thuresson teki loppukaudella 26 ottelussa tehot 7+3=10. Kaudeksi 2015–2016 hän palasi vuoden mittaisella sopimuksella kotimaahansa Malmö Redhawksin riveihin, joka oli edellisenä keväänä noussut SHL:ään. Thuresson jakoi tehoilla 14+10=24 joukkueen sisäisen maalipörssin voiton Björn Svenssonin kanssa ja sisäisen pistepörssin kolmannen sijan Frederik Stormin kanssa. Kaudella 2016–2017 hän toimi Redhawksin varakapteenina. Thuresson voitti tehoilla 12+21=33 joukkueen sisäisen syöttöpörssin ja jakoi sisäisen pistepörssin voiton Ilari Filppulan kanssa.


title: Andreas Thuresson

text: Kaudeksi 2017–2018 Thuresson palasi KHL:ään ja siirtyi kiinalaisjoukkue Kunlun Red Starin riveihin. Tammikuussa 2018 hän siirtyi kuitenkin Sveitsin National Leaguen SCL Tigersiin. Kaudeksi 2018–2019 Thuresson palasi kotimaahansa ja siirtyi HV71:n SHL-joukkueeseen.


title: Andreas Thuresson

text: Thuresson edusti Ruotsia MM-kilpailuissa vuonna 2015. Yhteensä hän on pelannut 37 A-maaottelua tehopistein 5+7=12. Thuresson teki A-maajoukkuedebyyttinsä 19. joulukuuta 2013 Channel One Cupin avausottelussa Sotšissa Venäjää vastaan. Hän avasi maalitilinsä A-maajoukkueessa kahdella maalilla Euro Hockey Challengessa 18. huhtikuuta 2014 Malmössä Tanskaa vastaan tehtyään molemmat osumansa ottelun ensimmäisessä erässä.


title: Andreas Thuresson

text: Thuresson pelasi myös alle 20-vuotiaiden MM-kilpailuissa vuonna 2007. Hän pelasi myös U18 Junior World Cupissa vuonna 2004, jolloin Thuresson voitti pronssia. Yhteensä Thuresson on pelannut 25 nuorten ja viisi poikien maaottelua.


title: Andreas Thuresson

text: Thuressonin pikkuveli Sebastian on pelannut jääkiekkoa Ruotsin alemmissa sarjoissa. Heidän setänsä on MM-hopeaa vuonna 1997 voittanut Marcus Thuresson. Myös veljesten isä Patrick on pelannut jääkiekkoa.


title: Tahko SpaSuites

text: Tahko SpaSuites on Holiday Clubin omistama loma-asuntokohde Tahkovuorella Nilsiässä.


title: Tahko SpaSuites

text:
Tahko SpaSuitesin huoneistot on jaettu kolmeen huoneistokategoriaan, ja asunnot sijaitsevat kolmessa rakennuksessa (Orange, White ja Black).
Kaikissa huoneistoissa on parveke.


title: Cristian Ledesma

text: Cristian Daniel Ledesma (s. 24. syyskuuta 1982) on Argentiinassa syntynyt jalkapalloilija, joka edustaa seurajoukkuetasolla Laziota ja maajoukkuetasolla Italiaa. Ledesma on pelipaikaltaan keskikenttäpelaaja.


title: Kawasaki Ki-48

text: Kawasaki Ki-48 "Sokei" (liittoutuneiden raportointinimi Lily) oli japanilainen keskiraskas (vuoden 1939 normien mukaan) kaksimoottorinen pommikone toisessa maailmansodassa. Koneen suunnittelijan Takeo Doin, esikuvana oli neuvostoliittolainen Tupolev SB-2.


title: Kawasaki Ki-48

text: Konetyyppiä valmistettiin vuosien 1940–1945 välillä lähes 2 000 kappaletta. Sen nopeus oli yli 500 km/h, ja se olikin pommikoneeksi, etenkin japanilaisvalmisteiseksi (niiden nopeudet olivat yleensä alle 500 km/h) suhteellisen nopea. Koneen puolustusaseistus oli suhteellisen kevyt: 3x 7,7 mm konekivääriä, kaikki eri ampumoihin, joita siis 3 kpl sijoitettuna. Enimmäispommikuorma oli 800 kiloa.


title: Kawasaki Ki-48

text: Kaksi Nakajiman 14-sylinteristä Ha-115-tähtimoottoria tuottivat kumpikin tehoa 1 150 hevosvoimaa. Lakikorkeus oli 10 100 metriä. Teknisiä tietoja koskevat arvot olivat peräisin viimeisimmistä valmistetuista alatyypeistä. Nopeaa konetta ei käytetty esimerkiksi yöhävittäjänä. Saksassa vastaavasti toimittiin kylläkin, eli muuntamalla joitain nopeampia pommikoneita yöhävittäjäkäyttöön (esim. Do-17, Ju 88).


title: Rakkaudella katettu

text: Rakkaudella katettu on Sub -kanavan ohjelma, jossa etsitään tosirakkautta hyvän ruoan kautta. Sinkut, jotka ovat toisilleen tuntemattomat yrittävät tehdä vaikutukset vastakkaiseen sukupuoleen kokkauksillaan. Menun avulla tehdään päätös tulevista sokkotreffeistä. Sarja perustuu "Dinner Date" -formaattiin.


title: Marcus Thuresson

text: Marcus Thuresson (s. 31. toukokuuta 1971 Tranås, Ruotsi) on ruotsalainen entinen jääkiekkoilija, pelipaikaltaan keskushyökkääjä. Hän pelasi Elitserienissä yhteensä 479 runkosarjaottelua tehopistein 96+177=273 sekä keräten 453 jäähyminuuttia. Pudotuspeleissä Thuresson teki 40 ottelussa tehot 13+11=24 sekä keräsi 38 jäähyminuuttai. Hän pelasi urallaan myös Suomessa ja Saksassa. Thuresson toimii nykyään SHL-joukkue Rögle BK:n presidenttinä.


title: Marcus Thuresson

text: Thuressonin kasvattajaseura on Tyringe SoSS, josta hän siirtyi 16-vuotiaana kaudeksi 1987–1988 Västerås IK:hon. Thuresson pelasi kyseisellä kaudella ensimmäisen miesten pelinsä I-divisioonassa ja teki siinä yhden syöttöpisteen ja keräsi yhden kahden minuutin jäähyn. Kauden 1988–1989 hän pelasi kokonaan Västeråsin junioreissa. Thuresson voitti J20 SuperElitin mestaruuden keväällä 1989.


title: Marcus Thuresson

text: Kaudeksi 1989–1990 Thuresson siirtyi Leksands IF:n riveihin, jossa Elitserienin tulokaskausi toi 28 runkosarjaottelussa tehot 8+8=16 sekä kolmessa playoff-ottelussa kaksi maalia. Hän pelasi joukkueessa myös seuraavat viisi kautta. NHL-joukkue New York Islanders varasi Thuressonin 224. pelaajana kesällä , mutta hän ei koskaan siirtynyt pelaamaan Pohjois-Amerikkaan. Kauden 1995–1996 Thuresson pelasi HV71:ssä. Kaudeksi 1996–1997 hän siirtyi SM-liigajoukkue Turun Palloseuraan, jonka toiseksi paras pistemies ja syöttäjä Thuresson oli Kimmo Rintasen jälkeen tehoilla 14+25=39. Hän voitti kauden päätteeksi SM-hopeaa. Thuresson pelasi kauden aikana myös EHL:ssä, jonka pudotuspelien syöttöpörssin voiton hän jakoi joukkuetoverinsa ja maanmiehensä Niklas Sundbladin kanssa viidellä syötöllään. Thuresson palkittiin turnauksen parhaana hyökkääjänä.


title: Marcus Thuresson

text: Kaudeksi 1997–1998 Thuresson siirtyi Malmö Redhawksiin, jossa hän vietti kuusi kautta. Thuresson oli ensimmäisellä kaudellaan tehoilla 9+23=32 joukkueen kolmanneksi paras pistemies. Kaudella 1998–1999 hän teki Elitserienin yhden kauden piste-ennätyksensä tehoilla 13+35=48, joilla hän voitti Malmön sisäisen pistepörssin. Thuresson jakoi Elitserienin pistepörssin kuudennen sijan Brynäs IF:n Pär Djoosin kanssa ja syöttöpörssin kolmannen sijan AIK IF:n Stefan Gustavsonin kanssa. Kaudella 1999–2000 hän oli Malmön kolmanneksi paras pistemies sekä joukkueen paras pistemies ja syöttäjä kevään 2000 pudotuspeleissä kuudella syötöllään. Kaudella 2001–2002 Thuresson oli tehoilla 10+17=28 Malmön paras syöttäjä ja toiseksi paras pistemies Juha Riihijärven jälkeen. Viimeisellä Elitserien-kaudellaan 2002–2003 hän oli tehoilla 18+14=32 joukkueen toiseksi paras maalintekijä ja kolmanneksi paras pistemies. Thuresson jakoi kolmella osumallaan myös Elitserienin alivoimamaalipörssin voiton Leksandin Jens Nielsenin kanssa.


title: Marcus Thuresson

text: Thuresson aloitti pelaajauransa viimeisen kauden 2003–2004 Saksan toiseksi korkeimmalla sarjatasolla 2. Bundesligan SC Riesserseessä, jonka hän jätti kuitenkin konkurssin takia ja siirtyi loppukaudeksi sarjatasoa ylemmäs DEL-joukkue Düsseldorfer EG:hen.


title: Marcus Thuresson

text: Thuresson edusti Ruotsia MM-kilpailuissa vuonna 1997, jolloin hän voitti hopeaa. Hän jakoi kuudella syötöllään joukkueen sisäisen syöttöpörssin voiton Magnus Svenssonin kanssa ja oli seitsemällä tehopisteellään myös Ruotsin toiseksi paras pistemies Jörgen Jönssonin ja Jonas Höglundin kanssa.


title: Marcus Thuresson

text: Thuresson pelasi myös alle 20-vuotiaiden MM-kilpailuissa vuosina 1990 ja 1991 sekä alle 18-vuotiaiden EM-kilpailuissa vuonna 1989.


title: Marcus Thuresson

text: Yhteensä Thuresson pelasi 46 A-, 21 B- ja 41 ikäkausimaaottelua.


title: Marcus Thuresson

text: Kaudesta 2015–2016 Thuresson on toiminut SHL-joukkue Rögle BK:n presidenttinä.


title: Marcus Thuresson

text: Thuressonin isoveli Patrick on pelannut Ruotsin alemmissa sarjoissa. Hänen veljenpoikansa Andreas ja Sebastian ovat pelanneet myös jääkiekkoa, heistä ensimmäisenä mainittu NHL:ssä saakka.


title: Marcus Thuresson

text: "*" SC Riesserseen 2. Bundesligan tilastot epävirallisia joukkueen konkurssin takia.


title: Yazeed Al-Rajhi

text: Yazeed Al-Rajhi (s. 5. toukokuuta 1981 Riad, Saudi-Arabia)) on saudiarabialainen ralliautoilija. Hän debytoi WRC-sarjassa vuonna 2007 Jordanian rallissa. Seuraavana vuonna hän kilpaili samassa kilpailussa. Vuonna 2009 hän kilpaili IRC-sarjassa ja MERC-sarjassa, jossa hän on saavuttanut viisi voittoa. Uran ensimmäinen pistesija ja tähän asti paras saavutus on ollut kauden 2012 Akropolis-rallin kahdeksas sija. Kaudella 2013 Al-Rajhi ajoi viimeiselle pistesijalle eli 10. Ruotsin rallissa.


title: Torshälla

text: Torshälla on taajama ja entinen kaupunki Keski-Ruotsissa. Torshälla sijaitsee Södermanlandin historiallisessa maakunnassa samannimisessä Södermanlandin läänissä. Luonnonmaantieteellisesti ilmaistuna kaupunkitaajama sijaitsee Mälaren-järven etelärannalla. Aikaisemmin Torshälla oli itsenäinen kaupunki, mutta vuodesta 1971 lähtien se on ollut osa Eskilstunan kuntaa. Vuoden 2010 lopussa Torshällan taajamassa oli 7 612 asukasta.


title: Torshälla

text: Vuonna 2006 järjestettiin kansanäänestys Torshällan erottamisesta omaksi kunnakseen, mutta enemmistö äänestäneistä vastusti ehdotusta. Myös Torshällan alueella enemmistö vastusti Eskilstunan kunnan jakamista.


title: Torshälla

text: Birger Maununpoika myönsi Torshällalle kaupunkioikeudet vuonna 1317. Torshällan kaupungista muodostettiin kaupunkikunta 1.1.1863, kun vuonna 1862 säädetty "Förordning om kommunalstyrelse i stad" (SFS 1862:14) eli "Asetus kunnallishallinnosta kaupungeissa" astui voimaan. Torshällan oma maistraatti ja raastuvanoikeus lakkautettiin vuonna 1946, jolloin kaupunki liitettiin Livgedingetin tuomiokuntaan.


title: Torshälla

text: Vuonna 1952 Torshällan kaupunkiin liitettiin osa Torshällan maalaiskuntaa. Vuonna 1971 kaupunki liitettiin silloin muodostettuun Eskilstunan kuntaan. Torshällan kaupunkiseurakunta puolestaan yhdistyi vuonna 1971 Torshällan seurakuntaan.


title: Torshälla

text: Torshällan vaakuna oli käytössä vuosina 1949–1970.


title: Abdulaziz Al-Kuwari

text: Abdulaziz Al-Kuwari (s. 13. marraskuuta 1979) on qatarilainen ralliautoilija. Hän aloitti uransa vuonna 2000 kotimaan rallikilpailuissa. Vuonna 2003 hän voitti Qatar International Rally-sarjan mestaruuden. Vuonna 2012 Al-Kuwari debytoi WRC-sarjassa Akropolis-rallissa, jossa hän sijoittui kymmenenneksi ollen ensimmäinen kuljettaja sitten vuoden 2008 ja Sebastien Ogierin, joka on ajanut pisteille depyyttikilpailussaan.


title: Mori

text: Mori on muun muassa seuraavien henkilöiden sukunimi:


title: Sointu Kouvo

text: Sointu Kouvo (13. toukokuuta 1916 Helsinki – helmikuu 1991) oli suomalainen näyttelijä. Teatterin lisäksi hänet nähtiin sivurooleissa useissa suomalaisissa elokuvissa vuosina 1936–1958.


title: Sointu Kouvo

text: Kouvo työskenteli näyttelijänä Suomen Kansallisteatterissa. Hänen varhaisiin töihinsä kuului rooli näytelmässä "Tessa". Lokakuussa 1935 Kansallisteatterissa ensi-iltansa saanut näytöskappale saavutti suuren suosion. Nuorena Kouvo näytteli lukuisia niin sanottuja tyttöosia, usein Ansa Ikosen ja Henny Waljuksen rinnalla, kuten kappaleissa "Kilpakosijat" (syksy 1936) ja "Kuriton sukupolvi" (kevät 1937). Hänen osastaan Molièren yksinäytöksisessä kirjallisessa ilveilyssä "Sievistelevät hupsut" kirjoitettiin: "Tyttösiä näyttelivät sirosti Henny Waljus ja Sointu Kouvo". Syksyllä 1938 Kouvo esiintyi yhdessä Tauno Palon kanssa laulajana näytelmässä "Pieni laulunäytelmä", jonka pääosassa oli Mary Hannikainen. Keväällä 1940 Kouvo sai osakseen ihailua koomisesta rouvanosastaan komediassa "Nelly neidin mies". Tammikuussa 1941 tuli ensi-iltaan Moss Hartin ja George S. Kaufmanin näytelmä "Ette voi ottaa sitä mukaanne", jossa Kouvolla oli jälleen kerran tyttären rooli Ikosen rinnalla.


title: Sointu Kouvo

text: Sointu Kouvon elokuvaura jakautuu kahteen kauteen: 1936–1944 ja 1952–1958. Myös valkokankaalla hän näytteli sivuosia tyttärinä ja mamselleina. Tällaisia elokuvatehtäviä olivat muun muassa komediaelokuva "Vaimoke" ja epookkidraama "Runon kuningas ja muuttolintu". Kouvon merkittävimpiin elokuvatöihin kuuluu Hilkka Rantamon osa Nyrki Tapiovaaran elokuvassa "Kaksi Vihtoria" vuonna 1939. Hugo Hytösen ja Orvo Saarikiven Maria Jotuni -filmatisoinnissa "Miehen kylkiluu" (1937) hän näytteli Elliä. Kouvo oli mukana myös kahdessa lyhytelokuvassa: "Ankkurikahvilan kantavieraat" (1940) ja "Takaisin yhteiskuntaan" (1953). Ensin mainitussa hän lauloi Matti Jurvan tangosävelmän "Uskon lemmen taikaan". Kouvo esitti Jurvan musiikkia myös kahdessa "Vihtori ja Klaara" -elokuvassa. Vuonna 1958 Kouvolla oli sivuosa peräti neljässä elokuvassa.


title: Reyes

text: Reyes on muun muassa seuraavien henkilöiden sukunimi:


title: Yövartija vain...

text: Yövartija vain... on Yrjö Nortan ohjaama elokuva vuodelta 1940.


title: Yövartija vain...

text: Yövartijan roolin on käsikirjoittaja Erik Dahlberg tehnyt Aku Korhoselle mittatilauksena. Hän kirjoittaa: ”Olen aina kuulunut Aku Korhosen suuriin ihailijoihin, ja tämän ihailun sponttaanina ilmauksena on Yövartija-elokuva.” Aiheessa voi nähdä viitteitä pari vuotta aiemmin Suomessa esitettyyn yhdysvaltalaiselokuvaan "Kultaisen lännen tyttö", ja se heijastelee myös Suomen kansan yhtenäistymisen halua talvisodan jälkeen.


title: Yövartija vain...

text: Aikalaisarvioissa elokuva saa melko myönteisen vastaanoton. Sitä verrataan vanhanaikaisiin joulusatuihin, joissa hyvä ja paha ovat vastakkain ja hyvä saa voiton. Salama Simonen (Uusi Suomi) sanoo arviossaan, että ”tällaisia ihmisiä ei liene olemassa, mutta kun nyt kerrotaan joulutarinaa, lienee se kerrottava niin kuin lapsille ainakin, toisin sanoen annettava äärimmäisyyksien puhua ja julistaa idealismin sanomaa”. Toini Aaltonen (Suomen Sosialidemokraatti) kirjoittaa: ”Alkupuoli on kerrottu koruttoman kauniisti ja myöskin todellakin filmaattisella näkemyksellä”, mutta toteaa lopun ”kuitenkin valahtavan auttamattomasti imelän tosikertomuksen tasolle.”


title: Yövartija vain...

text: Myöhemmin Tv-maailman kriitikko arvioi elokuvan tunteikkaaksi tarinaksi yövartijasta ja tämän tyttärestä sekä armottomasta teatterinjohtajasta ja tämän pojasta, ja toteaa että aiheen yhteiskunnalliset ristiriidat on peitelty yövartijan tasapainoisen hahmon taakse. Myös toisen kriitikon näkemys on, että elokuvassa vaalitaan luokkasopua, ja perusteena hän pitää elokuvanteon ajankohdan poikkeusoloja, sotaa, joka tällä tavoin heijastui aikakauden elokuviin yleensäkin. Kriitikko luonnehtii elokuvaa sadunomaiseksi melodraamaksi.


title: Yövartija vain...

text: Aku Korhonen on nähty niin aikalaisarvioissa kuin myöhemminkin elokuvan pelastajana ylenmääräiseltä naiiviudelta, kuten kirjoittaa esimerkiksi Henri Waltter Rehnström Tv-maailman arviossa heinäkuussa 2014.


title: Aave joka maalasi taulun

text: Aave joka maalasi taulun on Weilin + Göösin vuonna 1982 julkaisema Kauko Röyhkän toinen kaunokirjallinen teos. Sitä on luonnehdittu anarkisesti irrottelevaksi fantasiaromaaniksi, jossa pannaan halvalla pikkukaupungin perässähiihtäjiä.


title: Aave joka maalasi taulun

text: Otava julkaisi kirjan vuonna 2000 Seven-sarjan pokkarina.


Bosnia ja Hertsegovinan presidenttineuvosto ("Predsjedništvo Bosne i Hercegovine/Предсједништво Босне и Херцеговине") on kolmijäseninen neuvosto, joka toimii kollektiivisesti Bosnia ja Hertsegovinan valtionpäämiehenä.


title: Bosnia ja Hertsegovinan presidenttineuvosto

text: Maan vuoden 1995 perustuslain V artiklan mukaan presidenttiys on kollektiivisesti jaettu kolmen suoralla kansanvaalilla valitun henkilön välillä: yksi bosniakki ja yksi kroaatti Bosnia ja Hertsegovinan federaatiosta ja yksi serbi Serbitasavallasta. Yhdessä heidät valitaan neljän vuoden mandaatilla. Neuvoston puheenjohtajuus kiertää kahdeksan kuukauden välein yhdenvertaisuuden takaamiseksi, ja eniten ääniä saanut henkilö valitaan puheenjohtajaksi.


text: Presidenttineuvosto on vastuussa:


title: Gudbuy T’Jane

text: Gudbuy T’Jane on brittiläisen Slade-yhtyeen vuonna 1972 julkaisema kappale ja single "Slayed?"-albumilta. Kappale ylsi yhtyeen kotimaassa listasijalle 2, ja pääsi top 10:een lukuisissa Manner-Euroopan maissa. Yhdysvalloissa single ilmestyi vasta maaliskuussa 1973, jolloin se ylsi sijalle 68.


title: Gudbuy T’Jane

text: Laulun tositapahtumiin perustuva sanoitus kertoo Jane-nimisestä nuoresta naisesta.


title: Gudbuy T’Jane

text: Kappaleen kirjoittivat yhteistyössä Sladen solisti-kitaristi Noddy Holder sekä basisti-kosketinsoittaja Jim Lea. Holder on kertonut, että ”Gudbuy T’Jane” oli yksi helpoiten syntyneistä Slade-kappaleista.


title: Gudbuy T’Jane

text: Yhtye oli eräänä iltana studiossa äänittämässä ja aikaa jäi jäljelle puoli tuntia. Tuottaja Chas Chandler kysyi yhtyeeltä mahdollista ylimääräistä materiaalia. Holderilla ja Lealla sattui olemaan eräs raakile, jota ei oltu vielä alettu kunnolla työstämään, ja josta ei oltu vielä edes kerrottu yhtyeen muille jäsenille. Holder ja Lea soittivat siitä pätkän, jolloin Chandler antoi yhtyeelle puoli tuntia aikaa työstää se loppuun. Kappale nauhoitettiin kahdella otolla saman illan aikana, seuraavana päivänä lisättiin vielä hieman kitaroita ja taustalaulua. Alkuvaiheessa yhtye inhosi kappaletta sen nopean työstämisen vuoksi.


title: Gudbuy T’Jane

text: Jim Lea sanoi sittemmin Classic Rock -lehdessä, että ”Gudbuy T’Jane” oli sanoitusta myöten hänen kirjoittamansa laulu, ja että Holder olisi suhtautunut sen tekemiseen flegmaattisesti.


title: Gudbuy T’Jane

text: Laulun tarina perustuu tositapahtumaan, jossa yhtye oli tavannut ensimmäisen Amerikan-kiertueensa aikana Jane-nimisen nuoren naisen San Franciscossa. Hän toimi apulaisjuontajana eräässä televisio-ohjelmassa, jossa yhtye vieraili. Jane omisti korkeakorkoiset saappaat, joita hän luuli 1940-luvun antiikkisaappaiksi. Koska Jane oli niistä hyvin ylpeä, hän raivostui hukattuaan ne. Sladen jäsenet naljailivat tästä hyväntahtoisesti, ja kun Jane lopulta löysi saappaansa, potkaisi hän niillä solisti Holderia takapuoleen. Tähän viittaa rivi "Get a kick from her 40’s trip boots".


title: Gudbuy T’Jane

text: Laulun otsikon keksi Jim Lea, ja hänen ehdotustaan kannattivat myös Hill ja Powell. Noddy Holder puolestaan olisi halunnut nimeksi ”Hullo T’Jane”, josta Lea omien sanojensa mukaan loukkaantui. Tämä kiteytti Holderin mielestä hyvin hänen ja Lean ajatusmaailmojen erot: siinä missä Holder tahtoi iloisesti tervehtiä Janea, halusi Lea vain toivottaa tälle hyvästit.


title: Gudbuy T’Jane

text: ”Gudbuy T’Jane” ilmestyi singlenä 17. marraskuuta 1972, vain vajaat kolme kuukautta edellissingle ”Mama Weer All Crazee Now’n” jälkeen. Tuottaja Chas Chandler oli omaksunut ajattelutavan, jonka mukaan uusi myyntimenestys on saatava heti, kun edellinen alkaa pudota listalla.


title: Gudbuy T’Jane

text: Kappale ylsi Britanniassa listakakkoseksi, ja pysyi listalla kaikkiaan kolmetoista viikkoa. Ykköseksi nousun esti Chuck Berryn hitti ”My Ding-a-Ling”. Yhdysvalloissa single julkaistiin vasta maaliskuussa 1973. Se ylsi Billboard Hot 100 -listan sijalle 68, ja on siten kyseisellä listalla parhaiten menestynyt 1970-luvun Slade-kappale. Lisäksi kappale nousi top 10:een lukuisissa Manner-Euroopan maissa.


title: Gudbuy T’Jane

text: Singlen b-puolen kappale on ”I Won’t Let It ’Appen Agen”, joka a-puolen tavoin sisältyy "Slayed?"-albumille.


title: Gudbuy T’Jane

text: New Musical Express -lehden kriitikko Chris Welch kehui singleä tuoreeltaan. Hän kehui ”Gudbuy T’Janen” rytmiä, basso- ja kitarakuvioita sekä Noddy Holderin voimakasta äänenkäyttöä. Hän mainitsi yhtyeen huokuvan niin ylitsevuotavaa itseluottamusta, että hittiputken täytyy jatkua vielä kauan.


title: Gudbuy T’Jane

text: Kappaleen ovat levyttäneet myös muun muassa Condo Fucks, Britny Fox, The Oppressed ja The Men They Couldn’t Hang. Kirka julkaisi kappaleen suomeksi vuonna 1973 nimellä ”Häikäisy oot vaan”. Sanoituksen kirjoitti Arto Sotavalta. Kappale ilmestyi Kirkan albumilla "Rautaa ja kettinkiä". Se oli myös ”Varrella virran” -singlen b-puoli.


title: Lila Lee

text: Lila Lee (oik. Augusta Wilhelmena Fredericka Appel, 25. heinäkuuta 1901 Union Hill, New Jersey – 13. marraskuuta 1973 Saranac Lake, New York) oli yhdysvaltalainen näyttelijä. Lee oli tunnettu mykkäelokuvan tähti 1920-luvulla.


title: Lila Lee

text: Lee aloitti esiintymään jo 6-vuotiaana Gus Edwardsin lastenohjelmassa, josta hän siirtyi vuonna 1914 Broadwaylle. Lee aloitti elokuvauransa vuonna 1918, jonka jälkeen hän alkoi saada nopeasti kuuluisuutta. Hänen uransa tunnetuimpia elokuvia ovat muun muassa Cecil B. DeMillen "Male and Female" (1919), "Vaarojen saari" (1920), "Verta ja hiekkaa" (1922) ja "The Unholy Three" (1930).


title: Lila Lee

text: Lila Leen näyttelijänura kesti lähes neljä vuosikymmentä, joiden aikana hän näytteli elokuvissa ja teatterissa. Leen uran viimeinen elokuva oli vuodelta 1937 ja viimeinen näytelmä Broadwaylla 1943. Sen jälkeen hän esiintyi vielä satunnaisesti televisiossa 1950-luvulla ja yhdessä elokuvassa 1967.


title: Lila Lee

text: Augusta Wilhelmena Fredericka Appel syntyi 25. heinäkuuta 1901 New Jerseyn Union Hillissä (nykyisin kuuluu Jersey Cityn kaupunkiin) saksalaismaahanmuuttajien keskiluokkaiseen perheeseen. Lilalla oli muutaman vuoden vanhempi sisar, joka tuli vanhempien mukana Saksasta. Lilan ravintola- ja hotellialalla työskentelevällä isällä oli Union Hillissä oma hotelli, Hudson Hotel. Perhe muutti New York Cityyn Lilan ollessa vielä nuori. Vanhemmat etsivät tyttärelleen harrastusta ja ilmoittivat 6-vuotiaan Lilan Gus Edwardsin ”kiddie show’hun”, missä hän sai lempinimen ”Cuddles”; nimen, josta hänet tunnettiin lopun hänen näyttelijänuransa. Nuoren Lilan lavatöistä tuli hyvin suosittuja, ja hän sai opiskeluissaan yksityisopetusta. Lilasta tuli myös alkuperäinen ”Look Out For Jimmy Valentine” -tyttö, kun hän lauloi tämän laulun ensimmäistä kertaa yleisölle. Edwardsista tuli Leen pitkäaikainen manageri. 13-vuotiaana Lila alkoi esiintyä Broadwaylla.


title: Lila Lee

text: Vuonna 1918 Lee sai elokuvasopimuksen Hollywoodin elokuvamoguli Jesse L. Laskylta Famous Players-Lasky Corporationiin, josta myöhemmin tuli Paramount Pictures. Perhe muutti New Yorkista Los Angelesiin, Kaliforniaan. Leen elokuva- ja samalla myös pääosadebyytti "The Cruise of the Make-Believes" (1918) keräsi 17-vuotiaalle tähdelle paljon julkisuutta ja suosiota, ja Lasky lähetti nopeasti Leen promootiokiertueelle. Kriitikot ylistivät Lilaa hänen terveellisestä persoonastaan ja sympaattisista rooleista. Lee nousi nopeasti isoihin naispäärooleihin ja näytteli useamman kerran suurien mykkäelokuvatähtien kanssa, joita olivat Conrad Nagel, Gloria Swanson, Wallace Reid, Roscoe ”Fatty” Arbuckle ja Rudolph Valentino.


title: Lila Lee

text: Lee näytteli tällöin draamassa "Salainen puutarha" (1919), Cecil B. DeMillen "Male and Female" (1919), Harry Houdinin kanssa mysteerielokuvassa "Vaarojen saari" (1920), Arbuckle-elokuvissa "Paksunen salapoliisina" (1921) ja "Fatty öljykuninkaana" (1921) sekä elokuvassa "Vallankumous Costa Bananassa" (1922).


title: Lila Lee

text:
Vuonna 1922 Lee näytteli naispääosassa Carmenia suositussa elokuvassa "Verta ja hiekkaa", jossa hänen vastanäyttelijänään olivat Rudolph Valentino ja Nita Naldi. Samana vuonna Lee voitti kolmentoista naisen kanssa ensimmäisen WAMPAS Baby Stars -palkinnon. Leen suuri suosio pysyi yllä koko 1920-luvun, ja hän sai edelleen hyviä arvosteluita.
Leen suosio alkoi hiljalleen hiipua 1920-luvun lähestyessä loppuaan, ja hän siirtyi äänielokuviin. Hän on yksi niistä harvoista mykkäelokuvan suurista naistähdistä, jonka suosio ei romahtanut äänielokuvien tullessa. Lee palasi työskentelemään suurten studioiden kanssa. Leen tunnetuimpia äänielokuvia on vuoden 1930 "The Unholy Three", jossa hänen vastanäyttelijänään oli Lon Chaney vanhempi. "The Unholy Three" oli Chaneyn viimeinen elokuva ja ainoa äänielokuva. "The Unholy Three" antoi Leelle mahdollisuuden nousta uudestaan huipulle ja tulla yksi äänielokuvan ensimmäisistä suurimmista naistähdistä, mutta kuitenkin huonot uravalinnat, tuberkuloosin sairastaminen ja akuutti alkoholismi estivät tätä mahdollisuutta ja uusia projekteja. Lee joutui ottamaan sivurooleja useimmiten B-luokan elokuvista ja hänen uransa meni alamäkeen. Näitä elokuvia olivat muun muassa "Unholy Love" (1932), "Perjantaina kesäkuun 13. päivänä" (1932), "Face in the Sky" (1933), "Stand Up and Cheer!" (1934) ja "The People's Enemy" (1935).


title: Lila Lee

text: Hän näytteli neiti Prentissen roolia mysteerisessä komediaelokuvassa "Rouva Sherlock Holmes" William Powellin ja Jean Arthurin kanssa vuonna 1936. Hän päätti 19 vuotta kestäneen elokuvauransa vuonna 1937, ja hänen viimeiseksi elokuvarooliksi jäi draamaelokuva "Nation Aflame". Hän palasi takaisin Broadwaylle, jossa Lee näytteli muun muassa näytelmissä "Blind Alley" (1940) ja "The Milky Way" (1943). Draamanäytelmä "Blind Alley" sai ensi-iltansa 15. lokakuuta 1940, jossa Leen roolina oli Doris Shelby. Näytelmä suljettiin 63 näytöksen jälkeen joulukuussa 1940. "The Milky Way" oli lyhytikäiseksi jäänyt näytelmä 16 esityksellään. Se avattiin ja suljettiin kesäkuussa 1943. Lila Leen viimeiseksi näytelmäksi jäi "Kiss and Tell" vuonna 1943, jota esitettiin Chicagossa, Illinoisissa.


title: Lila Lee

text: Lee palasi vielä näyttelemään 1950-luvulla muutamiin televisiosarjoihin, kuten vuonna 1951 "Lux Video Theatren" "Long Distance" -jaksoon ja vuonna 1957 Gale Stormin juontamaan "The Gale Storm Show'n" "A Hit in Tahiti" -jaksoon. Samana vuonna Lee vieraili "This Is Your Life" -sarjassa.


title: Lila Lee

text: Vuonna 1967 Lee palasi valkokankaalle vielä viimeisen kerran kymmenen vuoden tauon jälkeen näyttelemisestä ja 30 vuoden tauon jälkeen elokuvista komediaelokuvaan "Cottonpickin' Chickenpickers", joka jäi 66-vuotiaan tähden viimeiseksi roolityöksi Viola Zickafoosena.


title: Lila Lee

text: Lee sai 8. helmikuuta vuonna 1960 elokuvaurastaan tähden Hollywood Walk of Famelle, Hollywoodiin osoitteeseen 1716 Vine Street.


title: Lila Lee

text: Lila oli naimisissa kolme kertaa; kaikki avioliitot päättyivät eroon. Lee meni vihille ensimmäisen kerran 22-vuotissyntymäpäivänään 25. heinäkuuta 1923 näyttelijä James Kirkwoodin (1875–1963) kanssa. Tuore aviopari sai pojan, James Kirkwood Juniorin 22. elokuuta 1924 Los Angelesin Hollywoodissa, Kaliforniassa. Avioliitto päättyi eroon elokuussa 1931. Eron yhteydessä James-pojan huoltajuus myönnettiin Kirkwoodille. Kirkwood nuoremmasta tuli arvostettu näytelmäkirjailija ja käsikirjoittaja, jonka töitä ovat muun muassa "A Chorus Line" and "P.S. Your Cat Is Dead". Hän kuoli syöpään 64-vuotiaana 21. huhtikuuta 1989 New Yorkissa.


title: Lila Lee

text: Lee meni toisen kerran vihille välittäjä Jack R. Peinen kanssa vuonna 1934. Liitto kuitenkin päättyi eroon seuraavana vuonna 1935. Kolmannen ja viimeisen kerran Lee meni vihille välittäjä John E. Murphyn kanssa vuonna 1944. Viisi vuotta kestänyt avioliitto päättyi eroon vuonna 1949.


title: Lila Lee

text: Lila Lee kuoli 72-vuotiaana aivohalvaukseen 13. marraskuuta vuonna 1973 Saranac Laken kylässä, New Yorkissa. Hänet haudattiin Brookdalen hautausmaalle Elyrian kaupunkiin, Ohioon.


title: Edla Niemi

text: Edla Niemi (s. 29. joulukuuta 1987) on kalliolainen thainyrkkeilijä. Hän edustaa Helsinki Thaiboxing Clubia (HTBC) valmentajanaan Petri Martinez. Niemen saavutuksiin lukeutuu thainyrkkeilyn Euroopan mestaruudet vuosilta 2012 ja 2013 alle 75-kiloisten sarjassa , ja MM-pronssi vuodelta 2012. Vuonna 2013 Niemi edustaa Suomea vielä thainyrkkeilyn PM-kisoissa Tanskassa.


title: Edla Niemi

text: Niemi opiskelee fysioterapeutiksi Otaniemessä Laurea-ammattikorkeakoulussa. Hän on toiminut vuodesta 2010 aikidoseura Machikara ry:n puheenjohtajana sekä Suomen Aikidoliiton hallituksessa ja liiton juniori- ja nuorisovaliokunnan puheenjohtajana. Hän on harjoitellut kamppailulajeja 12-vuotiaasta saakka.


title: Pirkan Pyöräily

text: Pirkan pyöräily on vuodesta 1978 lähtien järjestetty vuosittainen kuntoilutapahtuma. Sen lähtö- ja maalipaikkana toimii Tampereen jäähalli. Tapahtuma järjestetään nykyisin kaksi viikkoa ennen juhannusta, lisäksi sitä seuraavalla viikolla järjestetään Pirkan yöpyöräily. Pirkan pyöräilyn päämatkat ovat 134 kilometriä pitkä Klassikko ja 217 kilometriä pitkä Pirkan lenkki. Nykyään järjestetään myös Pirkan pyhä (pituus 43 kilometriä) ja Lilliputti (neljä kilometriä). Klassikon reitti kiertää Näsijärven, Pirkan lenkki kiertää Nokian ja Hämeenkyrön kautta seuraten loppumatkan Klassikon reittiä. Pirkan Pyhän reitti kiertää Pyhäjärven ympäri ja Lilliputti-reitti on jäähallin ympäristöstä.


title: Pirkan Pyöräily

text: Pirkan pyöräilyyn osallistuu vuosittain noin 2 000 pyöräilijää, mutta 2010-luvulla osallistujia on ollut lähemmäs 3 000. Osallistujamäärä oli korkeimmillaan vuonna 1982, jolloin pyöräilyyn osallistui lähes 4 000 henkilöä. Klassikko tai Pirkan lenkki lasketaan osaksi Pirkan kierroksen suorittamista. Pyöräilyn 20 kertaa suorittaneet nimetään mestaripyöräilijöiksi ja saavat itselleen pysyvän, punataustaisen kilpailunumeron. Nykyään tapahtumassa ei ole ajanottoa. Pirkan pyöräilyn voi suorittaa polkupyöräilyn lisäksi myös rullaluistelemalla.


title: Pirkan Pyöräily

text: Tapahtuman järjestäjä on Hämeen Liikunta ja Urheilu ry.


title: Blasco Francisco Collaço

text: Blasco Francisco Collaço (s. 16. toukokuuta 1931) on intialainen roomalaiskatolinen arkkipiispa. Hänet vihittiin papiksi Goa e Damãon arkkihiippakuntaan 2. toukokuuta 1954 ja nimitettiin Octavan titulaariarkkipiispaksi sekä apostoliseksi nuntiukseksi Panamaan 23. syyskuuta 1977. Piispaksi vihkiminen seurasi 5. marraskuuta. Pääkonsekraattorina toimi Jean-Marie Villot, jota avustivat Agostino Casaroli ja Duraisamy Simon Lourdusamy.


title: Blasco Francisco Collaço

text: Collaço sai 26. heinäkuuta 1982 nimityksen apostoliseksi nuntiukseksi Dominikaaniseen tasavaltaan, sitten 28. helmikuuta 1991 apostoliseksi pro-nuntiukseksi Madagaskarille ja Mauritiukselle. 14. toukokuuta 1994 hänet nimitettiin lisäksi apostoliseksi nuntiukseksi Seychelleille.


title: Blasco Francisco Collaço

text: 13. huhtikuuta 1996 Collaço nimitettiin apostoliseksi nuntiukseksi Bulgariaan ja 24. toukokuuta 2000 Etelä-Afrikan tasavaltaan ja Namibiaan sekä apostoliseksi delegaatiksi Botswanaan. 24. kesäkuuta 2000 hän sai lisäksi nimityksen apostoliseksi nuntiukseksi Lesothoon ja Swazimaahan. Hän jäi eläkkeelle elokuussa 2006.


title: Carlos María Ariz Bolea

text: Carlos María Ariz Bolea (6. joulukuuta 1928 Marcilla – 29. elokuuta 2015) oli Espanjassa syntynyt, mutta Panamassa toiminut roomalaiskatolinen piispa. Hänet vihittiin klaretialaisten papiksi 28. kesäkuuta 1953 ja nimitettiin Dariénin apostoliseksi vikaariksi sekä Nigrae Maioresin titulaaripiispaksi 22. heinäkuuta 1981. Piispaksi vihkiminen seurasi 21. marraskuuta. Pääkonsekraattorina toimi Blasco Francisco Collaço, jota avustivat Jesús Serrano Pastor ja Marcos Zuluaga Arteche.


title: Carlos María Ariz Bolea

text: Ariz Bolea sai 15. joulukuuta 1988 nimityksen Colónin piispaksi. Hänen kaudellaan hiippakunnan nimeksi vaihdettiin Colón-Kuna Yala. Hän jäi eläkkeelle 18. kesäkuuta 2005.


title: TUL-lehti

text: TUL-lehti on Työväen Urheiluliiton julkaisema suomalainen urheilulehti. Lehti ilmestyi painettuna vuosien 1927 ja 2012 välillä. Vuonna 2012 lehden julkaisu paperilla lopetettiin ja lehti muuttui TUL-aviisi nimiseksi verkkolehdeksi. TUL-lehti painottuu huippu-urheilun sijasta seura- ja nuorisotoimintaan sekä kuntoliikuntaan. Lehti kertoo lisäksi TUL:n seuroja edustavista urheilijoista sekä urheilupolitiikasta. Kaikki Työväen Urheiluliiton tiedotukseen liittyvä materiaali on keskitetty lehteen.


title: TUL-lehti

text: TUL-lehden perustivat joulukuussa 1927 Työväen Urheiluliiton sosiaalidemokraatit, kun vuonna 1917 perustettu Työväen Urheilulehti oli jäänyt kommunistien omistaman osakeyhtiön haltuun. Sen julkaiseminen puolestaan kiellettiin vuonna 1930 säädettyjen kommunistilakien seurauksena, ja TUL-lehdestä tuli liiton ainoa julkaisu.


title: TUL-lehti

text: 1930-luvulla TUL-lehti oli pahoissa taloudellisissa vaikeuksissa. Sota-aikana sen levikki putosi pahimmillaan 5 000 kappaleeseen. Rauhan tultua levikki jälleen nousi seuratoiminnan aktivoiduttua. 1970-luvulla se oli jo lähes 50 000 kappaletta. 1980- ja 1990-luvulla lehteä jaettiin ilmaiseksi kaikille TUL:n jäsenille, ja sen levikki oli 100 000, mikä teki siitä Suomen suurimman urheilulehden. Nykyään TUL-lehden levikki on noin 10 000 kappaletta. Lukijoita sillä on arviolta 35 000. Lehti lähetetään viidelle henkilölle jokaisessa TUL:n jäsenseurassa.


title: TUL-lehti

text: TUL-lehden ensimmäinen päätoimittaja oli Eino Pekkala. Sen palveluksessa on työskennellyt useita arvostettuja urheilutoimittajia, kuten Ilmo Lounasheimo, Helge Nygrén, Pentti Salmi, Esko Piipponen, Risto Taimi sekä Kauko-Aatos Leväaho. Muita toimittajia lehdessä ovat olleet muun muassa Lauri Vaala, Unto Miettinen ja Eino Jäntti.


title: TUL-lehti

text: Vuonna 2012 lehden julkaisu paperilla lopetettiin ja lehti muuttui TUL-aviisi nimiseksi verkkolehdeksi.


title: Unto Miettinen

text: Unto Olavi Miettinen (11. helmikuuta 1915 Helsinki – 2. lokakuuta 1993 Helsinki) oli suomalainen radiotoimittaja ja kansanedustaja.


title: Unto Miettinen

text: Unto Miettinen syntyi helsinkiläiseen työläisperheeseen. Hän toimi kansakoulun jälkeen peltisepän ammatissa suorittaen samalla opintoja työväenopistossa. Muun muassa painia ja nyrkkeilyä harrastanut Miettinen kiinnostui jo nuorena politiikasta ja lähti mukaan kielletyn Suomen Kommunistisen Puolueen toimintaan.


title: Unto Miettinen

text: Vuosina 1934–1936 Miettinen opiskeli Neuvostoliitossa Kominternin yhteiskunnallisessa korkeakoulussa. Suomeen palattuaan hänet tuomittiin vuonna 1939 kolmeksi vuodeksi vankeuteen kommunistisesta toiminnasta ja Neuvostoliitossa opiskelusta. Miettinen suoritti rangaistuksensa Turussa Kakolan lääninvankilassa sekä Sukevan vankilassa Sonkajärvellä.


title: Unto Miettinen

text: Rangaistus oli kärsitty loppuun jatkosodan aikana kesällä 1942. Miettistä ei kuitenkaan päästetty vapaaksi, vaan hänet siirrettiin usean muun kommunistiaktivistin tavoin ns. turvasäilöön. Aluksi Miettistä pidettiin Kuopion lääninvankilassa, josta hänet siirrettiin Karvian vankileirille Pohjois-Satakuntaan.


title: Unto Miettinen

text: Miettinen vapautui muiden poliittisten vankien tavoin välirauhansopimuksen mukaisesti syyskuussa 1944. Vankileiriltä päästyään hän oli Demokraattisessa Nuorisoliitossa sekä toimittajana TUL-lehdessä.


title: Unto Miettinen

text: Vuonna 1945 Miettinen siirtyi Yleisradion palvelukseen radiotoimittajaksi. Hän kävi Pekka Tiilikaisen selostajakurssin ja työskenteli aluksi urheilutoimituksessa, ollen mukana muun muassa Helsingin olympialaisten radioinnissa vuonna 1952. Lontoon olympialaiset 1948 Miettiseltä jäivät väliin, koska hänelle ei Suomen joukkueen varajohtajan Yrjö Enteen tavoin myönnetty viisumia aikaisemman kommunistisen toiminnan vuoksi.


title: Unto Miettinen

text: Unto Miettinen oli Yleisradion henkilökunnan pääluottamusmies vuosina 1946–1962. Yleisradion pääselostajana hän toimi vuodesta 1968 lähtien aina eläkkeelle jäämiseensä vuoteen 1978 asti. Vuonna 1977 hänelle myönnettiin professorin arvonimi ensimmäisenä suomalaisena radiotoimittajana. Kansainvälisen lehtimiesliiton IOJ:n journalistipalkinnon hän sai vuonna 1972 ja Valtion tiedonjulkistamispalkinnon 1973.


title: Unto Miettinen

text: SKDL:n kansanedustajana Miettinen toimi vuosina 1954–1958. Presidentin valitsijamiehenä hän oli vuoden 1956 presdentinvaalissa. Unto Miettinen kuului myös Suomen YK-valtuuskuntaan.


title: Unto Miettinen

text: Merkittävimmän työnsä Miettinen teki suomensukuisten kansojen elintapojen, historian ja perinteiden tallentajana. Hän matkusti parinkymmenen vuoden aikana useita kertoja Neuvostoliitossa tehden lähes 400 radioreportaasia suomalais-ugrilaisista kansoista. Ensimmäisen matkansa Miettinen teki vuonna 1959 Tverin Karjalaan. Hän oli yksi ensimmäisistä länsimaisista toimittajista, joka pääsi matkustamaan Neuvostoliiton eri osiin.


title: Unto Miettinen

text: Tverin lisäksi Miettinen kiersi paljon Komin tasavallassa. Usealla matkalla oli mukana myös professori Pertti Virtaranta. Neuvostoliiton ohella Miettinen teki radio-ohjelmia useista muistakin maista. Vuosien 1950 ja 1951 aikana hän vieraili Kiinassa ja Mongoliassa ja julkaisi matkakokemuksistaan kirjan "Päivännousun maa". Hän kävi myös muun muassa Pohjois-Koreassa, Filippiineillä ja Uudessa-Seelannissa.


title: Unto Miettinen

text: Vuonna 1980 ilmestyi Tapani Suomisen ja Pentti Kemppaisen toimittama elämäkerta "Unton tarina".


title: Enne (täsmennyssivu)

text: Enne viittaa muun muassa seuraaviin:


title: Väinö Juustila

text: Väinö Henrik Juustila (17. huhtikuuta 1884 Liminka – 27. tammikuuta 1933 Oulu) oli suomalainen Nuorsuomalaisen puolueen ja sitten kokoomuksen poliitikko. Hän istui kansanedustajana Oulun läänin eteläisestä vaalipiiristä marraskuusta 1918 syyskuuhun 1922.


title: Väinö Juustila

text: Juustila oli varsinaiselta ammatiltaan maanviljelijä, ja hän sai kunnallisneuvoksen arvon vuonna 1932. Hänelle myönnettiin myös Suomen Valkoisen Ruusun I luokan ritarimerkki (1928). Hänen isänsä oli maanviljelijä Juho Juustila ja äitinsä Elisabet Pietilä. Hän meni vuonna 1904 naimisiin Anna Katariina Sohlon kanssa.


title: Itämeri (televisiosarja)

text: Itämeri on 19. kesäkuuta 2012 alkaen MTV3 -kanavalla esitetty ohjelma. Ohjelmassa juontaja Heikki Paasosen tehtävänä on selvittää Itämeren nykytilanne ja mitä sen hyväksi voisi tehdä. Ohjelmassa nähdään myös tutkimussukeltaja ja meribiologi Juha "Roope" Flinkman.


title: Itämeri (televisiosarja)

text: Ohjelman jaksoissa nähdään myös vieraita, jotka ovat aktiivisesti edistäneet Itämeren hyvinvointia. Vieraina nähdään muun muassa Antto Melasniemi, Anna Puu, Mikko Kouki, Kauko Röyhkä, Sakari Kuosmanen sekä presidentti Tarja Halonen.


title: Paride Taban

text: Paride Taban (s. 1936) on eteläsudanilainen roomalaiskatolinen piispa. Hänet vihittiin papiksi 24. toukokuuta 1964 ja nimitettiin Juban arkkihiippakunnan vihkipiispaksi sekä Tadamatan titulaaripiispaksi 28. tammikuuta 1980. Piispaksi vihkiminen seurasi 4. toukokuuta. Pääkonsekraattorina toimi paavi Johannes Paavali II, jota avustivat Agnelo Rossi ja Joseph-Albert Malula.


title: Paride Taban

text: Taban sai 2. heinäkuuta 1983 nimityksen Toritin piispaksi, jona hän toimi, kunnes erosi 7. helmikuuta 2004.


title: Safe at Home

text: Safe at Home on International Submarine Bandin albumi vuodelta 1968.


title: Paulino Lukudu Loro

text: Paulino Lukudu Loro (s. 23. elokuuta 1940) on eteläsudanilainen roomalaiskatolinen arkkipiispa. Hänet vihittiin Comboni-lähetyssaarnaajien papiksi vuonna 1970 ja nimitettiin El Obeidin hiippakunnan apostoliseksi hallitsijaksi 1974.


title: Paulino Lukudu Loro

text: Lukudu Loro sai vuonna 1979 nimityksen El Obeidin piispaksi, ja hänet konsekroi paavi Johannes Paavali II, jota avustivat Duraisamy Simon Lourdusamy ja Eduardo Martínez Somalo. Vuonna 1983 Lukudu Loro nimitettiin Juban arkkipiispaksi.


title: Victorinus Youn Kong-hi

text: Victorinus Youn Kong-hi (s. 8. marraskuuta 1924) on eteläkorealainen roomalaiskatolinen arkkipiispa. Hänet vihittiin papiksi 20. maaliskuuta 1950 ja nimitettiin Suwonin hiippakunnan johtoon 7. lokakuuta 1963. Piispaksi vihkiminen seurasi 20. lokakuuta. Pääkonsekraattorina toimi paavi Paavali VI, jota avustivat Pietro Sigismondi ja Sergio Pignedoli.


title: Victorinus Youn Kong-hi

text: Youn Kong-hi sai 25. lokakuuta 1973 nimityksen Kwangjun arkkipiispaksi, jona hän toimi, kunnes jäi eläkkeelle 30. marraskuuta 2000. Hän osallistui Vatikaanin toiseen kirkolliskokoukseen.


title: Tyylivarkaat

text: Tyylivarkaat on vuosina 2011–2012 MTV3-kanavalla esitetty sisustusaiheinen ohjelma. Ohjelman juonsi Noora Shingler, sisustusarkkitehtina toimi Laura Brotherus sekä sisustussuunnittelija AMK Minna Haapakoski.


title: Dance Central 3

text: Dance Central 3 on Harmonix Music Systemsin kehittämä ja julkaisema jatko-osa tanssipelille "Dance Central 2". "Dance Central 3" julkistettiin E3 2012 -pelimessuilla, ja julkaisuajankohta oli syksy 2012.


title: Dance Central 3

text: Pelaaminen on samanlainen kuin kahdessa edellisessä osassa: Pelaaja seuraa ruudulla avatarin liikkeitä ja koettaa toistaa ne mahdollisimman hyvin itse. Vaikeammilla vaikeustasoilla tulee enemmän ja haastavampia liikkeitä.


title: Dance Central 3

text: Uutta "Dance Central 3":ssa on Crew Throwdown -pelitila, jossa kaksi tiimiä kilpailevat erilaisissa tanssirutiineissa, haasteissa ja minipeleissä. Pelissä on mukana ”Keep the Beat” -minipeli, jossa pelaaja seuraa rytmiä, sekä ”Make Your Move” -minipeli, jossa pelaajat voivat tehdä omia tanssiliikkeitään.


title: Dance Central 3

text: Pelissä on mukana myös tarinamoodi, jossa pelaajan pitää mennä ajassa taaksepäin eri vuosikymmenille oppimaan tanssiliikkeitä pysäyttääkseen Dr. Tanin suunnitelmat.


title: Dance Central 3

text:
Jokaisella tanssiryhmällä on teema eri vuosikymmenien mukaan. Lu$h Crew edustaa 1970-lukua, Hi-Def edustaa 1980-lukua, Flash4wrd edustaa 1990-lukua, Riptide edustaa 2000-lukua, ja DCI edustaa 2010:sta nykypäivään. Violetilla värjätty ryhmä on uusi. D-Coy, M.O.C., Glitterati, D-Cypher, Icon, ja Ninja Crew ryhmät tulevat kunhan pelaaja on saanut tarpeeksi pisteitä tanssimmalla.
Peli sisältää 46 kappaletta 1970-luvulta nykyaikaan. Kaikki muut kappaleet ovat lukitsemattomia alusta alkaen paitsi ”Tan-Step”. Pelin mukana tulevat kappaleet ovat:
Alla olevat kappaleet ovat tähän mennessä julkaistu Xbox Live Marketplacessa. Yksi kappale maksaa 240 Microsoft-pistettä. Jokainen tanssi tuo uuden kappaleen lisäksi uusia tanssiliikkeitä peliin.


title: Dance Central 3

text: Peliin voi lisätä myös edellisten osien kappaleet sekä niihin ladatut lisäkappaleet. Ladatut lisäkappaleet siirtyvät ilmaiseksi peliin, mutta "Dance Central" ja "Dance Central 2" -kappaleiden siirto maksaa kummankin kohdalla 400 Microsoft-pistettä. Jos ensimmäisen Dance Central kappaleet on siirretty jo aikaisemmin Dance Central 2:een, niiden siirto ei maksa mitään.


title: Ed (vaunusarja)

text:
Ed on VR:n kaksikerroksisille InterCity -vaunuille antama littera eli sarjatunnus. Ensimmäinen kirjain E kertoo, että vaunu on II-luokan vaunu ja toinen kirjain d, että vaunu on kaksikerroksinen InterCity-vaunu.
Muutamat vaunut, jotka on toimitettu Leasing-sopimuksella on varustettu TB201-teleillä, joita on käytössä Edm-makuuvaunuissa.


title: Matching Head and Feet

text: Matching Head and Feet on Kevin Coynen studioalbumi vuodelta 1975.


title: Edb

text: Edb on VR:n omistamalle kaksikerroksille InterCity-vaunusarjalle annettu kalustotunnus. Sarjatunnuksen E tarkoittaa, että kyseessä on II-luokan vaunu, d kertoo kyseessä olevan kaksikerroksisen IC-vaunun, ja b tarkoittaa että vaunussa on Ekstra-luokka. Vaunut on muutettu ED-sarjan vaunuista. Vaunu 28428 hylättiin sen vaurioiduttua onnettomuudessa Helsingin asemalla 4.1.2010. Vaunut ovat ulkoisesti samanlaisia kuin ED-vaunut lukuun ottamatta keskellä olevaan vaakaraitaan kirjoitettua sanaa EKSTRA. Sisältä vaunun alakerros on täysin samanlainen kuin ED-vaunujen, mutta sen yläkertaan on sijoitettu ekstraluokka.


title: Grumman F8F Bearcat

text: Grumman F8F Bearcat on yhdysvaltalainen laivastohävittäjä.


title: Grumman F8F Bearcat

text: Grumman F6F Hellcatiin perustuvan alatasoisen, kaksirivisellä tähtimoottorilla varustetun konemallin suunnittelu alkoi kesäkuussa 1943, tavoitteena saada käyttöön Hellcatin kevyempi versio taistelemaan tasavertaisesti kevyiden japanilaishävittäjien kanssa. Ensilentonsa 21. elokuuta 1944 lentäneen koneen toimitukset alkoivat maaliskuussa 1945, mutta sodan päättymisen vuoksi valmistusmäärä jäi 1 266 koneeseen, eikä sitä käytetty taistelutoimintaan toisen maailmansodan aikana. Yhdysvaltain laivaston ja merijalkaväen lisäksi konetyyppiä käyttivät Ranskan, Etelä-Vietnamin ja Thaimaan ilmavoimat.


title: Aili Siniluoto

text: Aili Adele Siniluoto (8. elokuuta 1899 Tampere – 14. helmikuuta 1978 Tampere) oli suomalainen lastenkirjailija.


title: Aili Siniluoto

text:
Omalla nimellä:
Nimimerkillä "Asto":


title: Toini Ojanperä

text: Toini Ojanperä (s. 22. heinäkuuta 1899 Viipuri) oli suomalainen lastenkirjailija.


title: Velhoankeriaat

text: Velhoankeriaat (Nettastomatidae) on ankeriaskaloihin kuuluva kalaheimo. Heimon lajeja tavataan kaikista lämpimistä valtameristä.


title: Velhoankeriaat

text: Varhaisimmat velhoankeriaiden heimoon kuuluvien lajien fossiilit on ajoitettu eoseenikaudelle. Nykyään heimossa elää lähteestä riippuen 30–38 lajia, jotka jaetaan 6 sukuun. Heimon lajit ovat ruumiinrakenteeltaan pitkulaisia ja suurimmat lajeista saavuttavat noin metrin pituuden. Tyypillinen piirre on litteä pää ja pitkä kuono ja päätään kohti suippeneva pyrstö. Selkä- ja peräevät ovat pitkät ja yhtyneet pyrstöevän kanssa. Velhoankeriailta puuttuu rintaevä lukuun ottamatta "Hoplunnis"-suvun lajeja. Kalojen silmät ovat kookkaat ja hyvin kehittyneet. Velhoankeriaat ovat suomuttomia ja väritykseltään usein ruskeita ja vatsastaan vaaleampia. Evät ovat monella lajilla mustat.


title: Velhoankeriaat

text: Velhoankeriaslajeja tavataan Atlantin Intian valtameren ja Tyynenmeren alueilta. Ne elävät trooppisissa ja lämpimänlauhkeissa vesissä yleensä lähellä pohjaa 500–2 000 metrin syvyydessä. Kalojen elintavat ovat huonosti tunnettuja.


title: Aini Setälä

text: Aini Sigrid Setälä (3. heinäkuuta 1899 Ristiina – 21. tammikuuta 1991 Mikkeli) oli suomalainen lastenkirjailija ja suomentaja.


title: Aini Setälä

text: Aini Setälä syntyi kymmenlapsiseen maanviljelijäperheeseen. Hänen lapsuudenkotinsa sijaitsi Ristiinan Someenjärvellä jossa hän tutustui siellä kesiään viettäneeseen professori E. N. Setälän perheeseen. Heidän avullaan hän pääsi opiskelemaan Helsinkiin Helsingin kauppiaitten kauppakouluun ja hän opiskeli myös laulua Helsingin konservatoriossa.


title: Aini Setälä

text: Aini Setälä meni naimisiin 18-vuotiaana Setälän perheen pojan Vilho Suonio Setälän kanssa. He ostivat 1920-luvulla Ristiinasta kesäpaikakseen "Metsäpirtti"-nimisen tilan jossa Aini Setälä vietti kesät sekä asui siellä myös sotavuosina jolloin hänen miehensä toimi Päämajan valokuvaajana. Setälät ottivat avioeron 1955.


title: Aini Setälä

text: Aini Setälä kirjoitti lastenkirjojen lisäksi novelleja ja runoja.


title: Maorien lippu

text: Maorien lippu on joidenkin maorien käyttämä symboli. Se tunnetaan Uudessa-Seelannissa myös maorinkielisellä nimellä tino rangatiratanga. Lippu otettiin käyttöön ja se on ollut suosittu etenkin maorien itsenäisyysliikkeissä.


title: Maorien lippu

text: Nykyistä maorien lippua on edeltänyt useita eri maoreja eri tilanteissa symboloineita lippuja. Ehkä varhaisin on niin sanottu Yhdistyneiden Heimojen lippu, joka otettiin käyttöön vuonna 1834. Myöhemmin niin sanottujen maorisotien aikana 1800-luvulla eri maoriyhteisöillä oli useita eri lippuja. Tapa käyttää lippuja kopioitiin eurooppalaisilta siirtolaisilta. Lippujen tarkoituksena oli yleensä korostaa tietyn ryhmän itsenäisyyttä ja voimaa. Niissä kuvattiin tavallisesti esimerkiksi ristejä, kuunsirppejä ja tähtiä.


title: Maorien lippu

text: Nykyinen maorien lippu eli "tino rangatiratanga" juontaa juurensa kuitenkin vasta 1980-luvun lopulle. Se suunniteltiin vuonna 1989, jolloin lipun suunnittelusta järjestettiin kilpailu. Mikään varsinaiseen kilpailuun osallistunut ehdotus ei voittanut, vaan järjestäjät ottivat yhteyttä maoritaiteilijanaisiin, joiden tekemä lippu valittiin voittajaksi. Lippua käytettiin marssilla Te Rerenga Wairuasta Waitangiin Waitangipäivänä 1990. Myöhemmin lippu saavutti laajemman suosion ja sitä alettiin liputtaa myös virallisissa yhteyksissä.


title: Tommy James and the Shondells

text: Tommy James and Shondells on yhdysvaltalainen rock-yhtye, joka perustettiin vuonna 1964, Nilesissä, Michiganissa. Yhtyeen jäsenet ovat Tommy James, John Golden, Bobby Guy, Glenn Wyka. Yhtye nautti suurta suosiota 1960-luvun lopussa. Heidän tunnetuimpia kappaleitaan ovat: "Crystal Blue Persuasion", "Crimson And Clover", "Mony Mony", "I Think We're Alone Now", "Sweet Cherry Wine" ja "Mirage".


title: Tommy James and the Shondells

text: Jotkin yhtyeen kappaleista ovat nousseet suuriksi hiteiksi toisten artistien esittäminä, kuten Billy Idolin "Mony Mony" ja Tiffanyn "I Think We're Alone Now", jotka olivat peräkkäin Yhdysvaltain singlelistan ykkössijalla marraskuussa 1987.


title: Attention!

text: Attention! on Erja Lyytisen esikoisalbumi, joka julkaistiin vuonna 2002 levymerkillä Bluelight Records.


title: Attention!

text: Kaikki kappaleet säveltänyt Erja Lyytinen, ellei toisin mainittu.


title: Mhadjou Youssouf

text: Mhadjou Youssouf (s. 5. kesäkuuta 1990) on komorilainen yleisurheilija, joka kilpailee pikajuoksussa.


title: Mhadjou Youssouf

text: Youssouf juoksi 100 metrillä alle 20-vuotiaiden MM-kisoissa 2008, mutta karsiutui alkuerissä. Hän koki matkalla saman kohtalon myös saman vuoden olympialaisissa ja vuoden 2009 MM-kilpailuissa. Youssoufin ennätys 100 metriltä on Pekingin olympiakisoissa juostu 10,62 sekuntia, ja 200 metriä hän on taittanut parhaimmillaan aikaan 21,38 vuonna 2010.


title: František Kiehlmann

text: František Kiehlmann (5. kesäkuuta 1901 – 20. toukokuuta 1988 Praha) oli tšekkoslovakialainen yleisurheilija, joka kilpaili 400 metrin aitajuoksussa. Hän edusti seuratasolla Slavia Prahaa. Kiehlmann osallistui Antwerpenin olympialaisiin 1920, joissa hän sijoittui alkueränsä kolmanneksi eikä päässyt jatkoon.


title: Lynette Wagg

text: Lynette Ann Wagg (s. 5. kesäkuuta 1939) on australialainen meloja. Wagg osallistui Tokion olympialaisiin 1964 Margaret Buckin kanssa 500 metrin kajakkikaksikoissa, ja pari sijoittui kisassa yhdeksänneksi.


title: Channel 5

text: Channel 5 ("Kanava 5") on brittiläinen televisiokanava. Kanava aloitti toimintansa 30. maaliskuuta 2012. Channel 5 kaikkien aikojen katsojaennätys tehtiin, kun "Celebrity Big Brother 2011" alkoi. Ohjelma keräsi 5,3 miljoonaa katsojaa TV:n ääreen. Kanavan rinnakkaiskanavia ovat 5* ja 5USA.


title: Big Brother 2000 (UK)

text: Big Brother 2000 oli ensimmäinen Big Brother kausi Iso-Britanniassa. Kauden voitti Craig Phillips ja hän voitti 70 000 puntaa. Kausi kesti 64 päivää.


title: Kenneth Hahn

text: Kenneth Alvin Hahn (5. kesäkuuta 1928 Chicago – 2. elokuuta 2006 Durham) oli yhdysvaltalainen vesipalloilija, joka pelasi maalivahtina. Hänen seuransa oli chicagolainen Illinois Athletic Club.


title: Kenneth Hahn

text: Hahn oli mukana varamiehenä maansa joukkueessa vuoden 1952 olympialaisissa, ja seuraavana vuonna hänet valittiin ensimmäistä kertaa AAU:n tähdistöjoukkueeseen. Hahn sai nimityksiä uransa aikana yhteensä viisi kappaletta. Hän pelasi Melbournen olympialaisissa 1956, joissa USA sijoittui viidenneksi, yhden ottelun ja oli voittamassa kultaa Pan-Amerikan kisoista 1959. Hahn nimettiin Yhdysvaltain vesipallon kunniagalleriaan vuonna 1982.


title: Vallenato

text: Vallenato on kolumbialainen kansanmusiikin tyylilaji, joka on peräisin Karibianmeren rannikolta. Sen suosio on levinnyt myös muualle latinalaiseen Amerikkaan ja vuonna 2006 vallenato ja toinen suosittu kolumbialainen kansanmusiikkilaji cumbia hyväksyttiin Latin Grammy Award -kategorioiksi.


title: Vallenato

text: Vallenatolle tyypillisiä instrumentteja ovat Afrikasta peräisin oleva pieni polvien välissä soitettava rumpu ("caja vallenata"), alun perin intiaanien lintujen metsästämiseen käyttämä kaksiosainen "guacharaca" ja saksalaisperäinen harmonikka. Musiikin nimi "vallenato" tarkoittaa laaksossa syntynyttä.


title: José Ubiratan Lopes

text: José Ubiratan Lopes (s. 7. syyskuuta 1947 Itambacuri) on brasilialainen roomalaiskatolinen piispa. Hänet vihittiin kapusiinien papiksi 28. joulukuuta 1975 ja nimitettiin Itaguaín hiippakunnan johtoon 17. marraskuuta 1999. Piispaksi vihkiminen seurasi 20. helmikuuta 2000. Pääkonsekraattorina toimi Eugênio de Araújo Sales, jota avustivat Antônio Eliseu Zuqueto ja José Carlos de Lima Vaz.


title: CHL:n varaustilaisuus

text: CHL Import Draft on vuosittain Canadian Hockey Leaguen järjestämä varaustilaisuus tuontipelaajille. Varatut pelaajat eivät saa olla kanadalaisia tai yhdysvaltalaisia. Varaustilaisuus järjestetään Internetissä jälkeen, useimmiten kesäkuun viimeisellä viikolla tai heinäkuun ensimmäisellä viikolla. CHL:n varaustilaisuus on järjestetty kesästä 1992 lähtien.


title: CHL:n varaustilaisuus

text: WHL-, OHL- ja QMJHL-juniorisarjojen joukkueet varaavat järjestelmällisesti edellisen kauden sijoitusten perusteella heikoimmasta parhaimpaan. Varaustilaisuudessa on kaksi kierrosta ja yhteensä 120 varausvuoroa. Kullakin joukkueella voi olla riveissään korkeintaan kaksi tuontipelaajaa, joten aiemman vuoden varauksen jatkaessa osa joukkueista jättää ajoittain varausvuorojaan käyttämättä.


title: CHL:n varaustilaisuus

text: Vuonna 2013 CHL kielsi varaustilaisuuden maalivahdeilta kesästä 2014 lähtien. Organisaatio perusteli päätöstään kehittää paremmin kanadalaisia juniorimaalivahteja. Maalivahdit palasivat kuitenkin varauskelpoisiksi jälleen kesällä 2018. CHL:ään varattavilta pelaajilta varmistetaan usein myös halukkuus siirtyä liigoihin ja kannustimena siirtoon on usein myös hyvä näytönpaikka NHL:n varaustilaisuutta ajatellen ja pohjoisamerikkalaisen pelityylin oppiminen. CHL:n kautta NHL:ään on varattu eurooppalaisista ensimmäisellä kierroksella mm. Nico Hischier, Nail Jakupov, Gabriel Landeskog, Olli Määttä ja Jakub Voráček. Jotkut CHL:ään varatut pelaajat ovat päättäneet myös jäädä kehittymään Eurooppaan, kuten Ilja Kovaltšuk ja Patrik Laine.


title: CHL:n varaustilaisuus

text: "Tilanne kesän 2018 jälkeen"


title: Clement Tirkey

text: Clement Tirkey (s. 12. syyskuuta 1947) on intialainen roomalaiskatolinen piispa. Hänet vihittiin papiksi Darjeelingin hiippakuntaan vuonna 1978 ja inkardinoitiin Bagdogran hiippakuntaan 14. kesäkuuta 1997. Hänet nimitettiin Jalpaigurin hiippakunnan johtoon 31. tammikuuta 2006. Piispaksi vihkiminen seurasi 23. huhtikuuta. Pääkonsekraattorina toimi Telesphore Placidus Toppo, jota avustivat Lucas Sirkar ja Thomas D'Souza.


title: Luis Perez Companc

text: Luís Pérez Companc (s. 2. tammikuuta 1972 Buenos Aires) on argentiinalainen moottoriurheilija ja entinen MM-tason ralliautoilija. Hän kilpaili WRC-sarjassa vuosina 2001-08 saavuttaen viisi MM-pistettä.


title: Luis Perez Companc

text: Vuonna 2005 Perez Companc voitti Argentiinan rallisarjan mestaruuden. Rata-autoiluun siirryttyään hän kilpaili vuosina 2008-09 FIA GT Championship-sarjassa. Pérez Companc on osallistunut myös Le Mansin 24 tunnin ajossa kolmesti, vuosina 2009, 2010 ja 2012.


title: Luis Perez Companc

text: Hänen veljensä Pablo Pérez Companc on myös kilpa-autoilija.


title: Pikarimeduusat

text: Pikarimeduusat ("Stauromedusae") on polttiaiseläimiin kuuluva, meressä elävien selkärangattomien lahko. Pikarimeduusojen elämänkierrosta puuttuu kokonaan vapaasti uiva planktinen meduusavaihe. Aikuiset, suvullisesti lisääntyvät pikarimeduusat ovat pohjaan kiinnittyneitä ja muistuttavat pikemmin polyyppiä kuin meduusaa.


title: Pikarimeduusat

text: Pikarimeduusoita tunnetaan noin 50 lajia, joista valtaosa on alle viiden senttimetrin kokoisia.


title: Pikarimeduusat

text: Aiemmin pikarimeduusat luettiin yhdeksi varsinaisten meduusoiden ("Scyphozoa") lahkoista, mutta ne erotettiin omaan Staurozoa-luokkaansa vuonna 2004. Ne lienevät lähempää sukua kuutiomeduusoille kuin varsinaisille meduusoille.


title: Kusadasin pommi-isku 16. heinäkuuta 2005

text: Kusadasin pommi-isku oli pommi-isku joka tapahtui 16. heinäkuuta 2005 Länsi-Turkissa. Poliisi epäilee, että kyseessä oli noin 16-vuotiaan tytön tekemä itsemurhapommi-isku.


title: Julius Lavonen

text: Julius Lavonen (alkup. Munsterhjelm, s. 13. maaliskuuta 1988 Helsinki) on suomalainen näyttelijä.


title: Julius Lavonen

text: Lavonen on kuuluisan taitelijasuvun kasvatti ja käynyt Helsingin ranskalaissuomalaisen koulun sekä Kallion ilmaisutaidon lukion. Hän tuli tunnetuksi muun muassa Petri Kotwican ohjaamasta elokuvasta "Koti-ikävä" (2005), josta hän oli vuoden 2006 Jussi-ehdokkaana parhaasta miespääosasta. Vuonna 2011 ilmestyneessä "Rat King" -elokuvassa Lavonen näyttelee 18-vuotiasta Nikiä. Lavosen äiti on dramaturgi Sussa Lavonen. Julius Lavosen isä on elokuvaaja Pekka Munsterhjelm.


title: Porin Pyrintö

text: Porin Pyrintö on vuonna 1907 perustettu Työväen Urheiluliittoon kuuluva urheiluseura.


title: Porin Pyrintö

text: Seuran lajivalikoimassa ovat nykyään hiihto, pikaluistelu, sulkapallo, uinti, yleisurheilu ja nyrkkeily. Aikaisemmin seuran ohjelmaan on kuulunut myös palloilulajeja.


title: Porin Pyrintö

text: Porin Pyrinnön ovat perustaneet vuonna 1907 Porin puuvillatehtaan työntekijät. Seuran alkuperäinen nimi oli "Porin Puuvillatehtaan Voimistelu-ja Urheiluseura Yritys". Nimi muutettiin kuitenkin jo perustamisvuonna "Porin Puuvillatehtaan Pyrinnöksi". Vuodesta 1911 lähtien seuraan saivat liittyä myös muut kuin tehtaan työntekijät. Nykyinen nimi otettiin käyttöön vuonna 1920.


title: Porin Pyrintö

text: Seura toimi alkuvuodet Suomen Valtakunnan Urheiluliiton alaisuudessa. Vuonna 1919 seura liittyi vasta perustettuun Työväen Urheiluliittoon. Samana vuonna Pyrintö oli mukana perustamassa ä yhdessä kahden muun seuran kanssa.


title: Porin Pyrintö

text: Alkuvuosikymmeninä Pyrinnön toiminnassa olivat keskeisessä asemassa paini, yleisurheilu ja voimistelu. Erityisesti naisvoimistelu oli seurassa korkealla tasolla, ja Porin Pyrintö voitti TUL:n naisvoimistelumestaruuden vuonna 1950.


title: Porin Pyrintö

text: Tunnetuin Porin Pyrintöä edustanut urheilija on olympiakultaa Meksikossa 1968 voittanut painonnostaja Kaarlo Kangasniemi.


title: Porin Pyrintö

text: Vuonna 2007 ilmestyi Markku Honkasalon kirjoittama seuran satavuotishistoriikki.


title: Porin Pyrintö

text: Seuran menestynein joukkuelaji on ollut lentopallo. Porin Pyrintö voitti Suomen mestaruuden vuonna 1957. Kyseessä oli ensimmäinen vuosi, joilloin siitä pelattiin virallisesti. Pyrintö pelasi kahdella korkeimmalla sarjatasolla aina 1980-luvun alkuun saakka. Vuonna 1981 Mikko Alatalo levytti Pyrinnön lentopallojoukkueelle kannatuslaulun nimeltä "PoPy pelaa". Lentopallotoiminta loppui vuonna 1985, jolloin lentopallojaosto fuusioitui Porin Palloseuran kanssa muodostaen uuden Pori Lentis-nimisen seuran.


title: Porin Pyrintö

text: Seuran merkittävin lentopalloilija on 45 A-maaottelua Suomen lentopallomaajoukkueessa 1950- ja 1960-luvuilla pelannut Matti Lehtonen. Myös Kokoomuksen kansanedustajana myöhemmin tunnetuksi tullut Kalevi Lamminen on edustanut Pyrintöä SM-sarjassa.


title: Porin Pyrintö

text: Pyrintö on esiintynyt pääsarjatasolla myös vesi- ja koripallossa. Muita seuran ohjelmassa olleita palloilulajeja ovat jalkapallo ja pesäpallo.


title: Porin Pyrintö

text: Koripallossa Pyrintö esiintyi miesten SM-sarjassa kaudella 1952. Lasse Levolan valmennuksessa joukkue jäi yhdeksän joukkueen länsilohkossa toiseksi viimeiseksi, ja yhteistuloksissa se sijoittui 16:nneksi. Pyrinnön paras pisteidentekijä SM-sarjakaudella oli Pentti Sillanpää 10,6 pisteen ottelukohtaisella keskiarvolla.


title: Porin Pyrintö

text:
Lentopallo
Vesipallo


title: Guy Wilks

text: Guy Wilks (s. 22. tammikuuta 1981) on brittiläinen ralliautoilija. Hän kilpaili WRC-sarjassa vuosina 2002–2008 saavuttaen kolme pistettä, jotka tulivat vuoden 2007 Irlannin rallista. Vuosina 2008–2011 Wilks kilpaili IRC-sarjassa saavuttaen yhden voiton. Wilks on voittanut National Rally Driver of the Year -palkinnon 2004.


title: Outta My Head

text: Outta My Head on Suomen kuudennen Idols-voittajan Diandran debyyttialbumi, joka julkaistiin 6. heinäkuuta 2012. Albumi sijoittui sen ensimmäisellä listaviikolla Suomen virallisen albumilistan ensimmäiselle sijalle. Albumi myi elokuussa 2012 kultalevyyn oikeuttavat 10 000 kappaletta.


title: Outta My Head

text: Albumin ensimmäisenä singlenä julkaistiin jo Idolsin voittokappaleena kuultu ”Onko Marsissa lunta?”. Albumin toinen single ”Outta My Head” julkaistiin 4. kesäkuuta 2012 ja siihen valmistui heinäkuussa Mikko Harman ohjaama musiikkivideo. Albumin kolmas single ”Prinsessalle” julkaistiin syyskuussa 2012.


title: 9fngrs

text: 9fngrs on suomalaisen rap-artisti Noah Kinin toinen, 27. kesäkuuta 2012 julkaistu, studioalbumi. Albumin kappaleesta "the:passion" on julkaistu musiikkivideo. "9fngrsin" on tuottanut kokonaan Noah Kin itse ja sen on masteroinut Tommishock.


title: Koti-ikävä

text: Koti-ikävä on Petri Kotwican ohjaama suomalainen draamaelokuva vuodelta 2005.


title: Koti-ikävä

text: 17-vuotias Sami lähetetään psykiatriseen hoitoon, koska hän on lakannut puhumasta eikä näytä tunteitaan. Sairaalassa Sami ystävystyy toisen pojan Ruden kanssa, joka puolestaan ei halua sieltä pois. Hoitaja Taneli yrittää auttaa poikia.


title: Bunny the Killer Thing (lyhytelokuva)

text: Bunny the Killer Thing on vuonna 2011 valmistunut suomalainen independent-elokuva, jonka on ohjannut ja käsikirjoittanut Joonas Makkonen. Elokuvan pääosissa ovat Matti Kiviniemi ja Tuomas Massa. Elokuva on splatter-, eksploitaatio- ja camp -henkinen lyhyt kauhukomedia. Elokuva julkaistiin internetissä 23. joulukuuta 2012.


title: Bunny the Killer Thing (lyhytelokuva)

text: Elokuvassa seurataan neljää nuorta, jotka törmäävät olioon, joka on puoliksi ihminen, puoliksi jänis. Olio vainoaa kaikkea mistä tulee mieleen naisen sukupuolielimet. Olio on Bunny the Killer Thing.


title: Leroy Jethro Gibbs

text: Leroy Jethro Gibbs on fiktiivinen päähenkilö ja protagonisti televisiosarjassa "NCIS Rikostutkijat". Hahmon näyttelijänä toimii Mark Harmon.


title: Leroy Jethro Gibbs

text: Gibbsin todellista ikää ei olla koskaan paljastettu sarjassa, mutta sarjan kuudennen tuotantokauden jaksossa "Heartland" paljastuu, että hän on syntynyt Stillwaterissa, Pennsylvanian osavaltiossa. Kolmannen tuotantokauden jaksossa "Under Covers", joka esitettiin 8. marraskuuta 2005, Abby toivottaa Gibbsille hyvää syntymäpäivää. Hänen isänsä Jackson Gibbs (Ralph Waite) asuu edelleen Stillwaterissa ja pitää kaupungissa kauppaa. Hänen isänsä nimesi Gibbsin entisen ystävänsä ja liiketoverinsa mukaan. Gibbs lähti kotikaupungistaan vuonna 1976 noin kaksikymmentävuotiaana liittyäkseen merijalkaväkeen, eikä omien sanojensa mukaan palannut lähtönsä jälkeen Stillwateriin yli kolmeenkymmeneen vuoteen.


title: Katsuhiko Taguchi

text: Katsuhiko Taguchi (; s. 7. helmikuuta 1972) on japanilainen ralliautoilija. Hän kilpaili WRC-sarjassa vuosina 1995-2008 saavuttaen yhden MM-pisteen vuoden 2007 Japanin rallista, jossa hän voitti myös N-ryhmän kategorian. Taguchi on myös voittanut APRC-sarjan mestaruuden vuosina 1999 ja 2010.


title: Tuulten poika

text: Tuulten poika on ruotsalaisen kirjailijan Henning Mankellin vuonna 2000 julkaistu kirja. Se sijoittuu 1800-luvun loppupuolelle Ruotsiin ja Afrikkaan. Kirjan päähenkilö on hyönteistutkija, joka tutkimusmatkallaan Afrikkaan adoptoi nuoren afrikkalaispojan ja vie hänet mukanaan Ruotsiin.


title: Tuulten poika

text: Mankell sai aiheen kirjaansa tositapahtumista: hän löysi skoonelaiselta hautausmaalta haudan, johon oli hautakiven mukaan haudattu 12-vuotiaana kuollut Kalaharin autiomaasta tuotu poikalapsi.


title: Bentsyylibutyylibarbitaali

text: Bentsyylibutyylibarbitaali on barbituraattijohdannainen, jota ei ole koskaan tuotu lääkemarkkinoille.


title: Bentsyylibutyylibarbitaali

text: Japanin poliisi löysi vuonna 2000 bentsyylibutyylibarbitaalia epäilyttävän henkilön pidätyksen yhteydessä. Kemiallisen analyysin päätelmä oli että aine on aiemmin tuntematon barbituraattimuuntohuume. Barbituraattijohdannaiset ovat muuntohuumeina harvinaisia.


title: Gareth MacHale

text: Gareth MacHale (s. 12.elokuuta 1980) on irlantilainen ralliautoilija. Hän kilpaili WRC-sarjassa vuosina 2006-09 saavuttaen neljä pistettä. Hän kilpaili myös Mestareiden kisassa vuonna 2008. Vuonna 2010 hän voitti Irlannin Tarmac Rally Championship-sarjan mestaruuden. Hänen isänsä Austin on viisinkertainen Tarmac Rally Championship-sarjan mestari.


title: Valkohammas (animaatio)

text: Valkohammas (jap. Hashire! Shiroi Okami) on anime-elokuva, joka ilmestyi Japanissa vuonna 1990. Se perustuu kirjaan "Valkoisen suden pako". Elokuva julkaistiin Suomessa kahdella VHS:llä vuonna 1993.


title: Valkohammas (animaatio)

text: Lassi on nuori poika jolla on oma susi, Valkohammas. Hän on varttunut yhdessä suden kanssa, ja on sen paras ystävä. Kerran Valkohammas tappaa menestyneen näyttelykoira Timin ja ihmiset haluavat lopettaa sen. Lassi ei suostu että hänen ystävänsä tapetaan joten hän lähtee sen kanssa pitkälle matkalle kohti rauhoitettua aluetta. Matka on vaarallinen, Lassi ja Valkohammas joutuvat välttämään ihmisiä, poliiseja ja herra Kuulan viheltäviä luoteja.


title: New Super Mario Bros. U

text: New Super Mario Bros. U on Nintendo EAD:n kehittämä ja Nintendon julkaisema "Mario"-pelisarjaan kuuluva tasohyppelypeli. Peli julkaistiin Wii U:lle vuonna 2012. Pelin demo näytettiin E3 2012-tapahtuman lehdistötilaisuudessa.


title: New Super Mario Bros. U

text: Peli sisältää uusia Mario-kykyjä ja lisäksi pelaajat voivat myös pelata omilla Mii-hahmoillaan. Peli esittelee myös uuden Boost Mode -tilan, jota käyttämällä pelaaja voi lisätä palikoita ruudulle, auttaa muita pelaajia väistelemään vihollisia, löytämään salaisuuksia tai työskentelemään yhdessä muiden pelaajien kanssa läpäisemällä pelin ennätysajassa.


title: New Super Mario Bros. U

text: Pelissä on "New Super Mario Bros. Wii" -tyyliset grafiikat, mutta teräväpiirtoisena. Vastaavanlainen tekniikkakokeilu oli nimeltään "New Super Mario Bros. Mii" ja se olikin projektinimi ja tekniikkakokeilu kyseiselle pelille.


title: New Super Mario Bros. U

text: Mario, Luigi, Peach sekä sininen ja keltainen Toad ovat ruokailemassa Peachin linnassa, kunnes yllättäen ulkoa kuuluu pamauksia. Bowser on hyökännyt ilmalaivoineen mukanaan Koopalingit sekä Bowser Jr.. Bowserin ilmalaivasta tulee suuri robottikäsi, joka heittää Marion, Luigin ja Toadit pois. He ajautuvat Acorn Plains-nimiseen paikkaan ja huomaavat Peachin linnan horisontissa. He lähtevät pelastusrtkelle.


title: New Super Mario Bros. U

text: "New Super Mario Bros. U:n" pelaaminen on hyvin samankaltaista kuin Wiin edeltäjässään. Pelaajan tavoitteena on päästä kahdeksan maailman läpi, jotka on jaettu kenttiin. Kentissä pitää päästä pisteestä A pisteeseen B ennen ajan loppumista sekä varoen vihollisia. Pelaaja saa käyttöönsä lisävoimia, joista uutena tulee Flying Squirrel Mario, joka mahdollistaa ilmassa liitämisen ja seinissä roikkumisen. "Super Mario Worldistä" tutut vauva-Yoshit (engl. "Baby Yoshi") tekevät paluun uudistuneina. Pelaaja voi läytää niitä kartalla liikkuessaan. Niitä on kolmenlaisia: sinisiä, jotka pystyvät sylkemään kuplia, vaaleanpunaisia, joka voivat muuttua ilmapallomaiseksi ja leijua ilmassa sekä keltaisia, joka antavat valoa pimeissä kentissä ja mahdollistavat vihollisten pysäyttämisen hetkeksi aikaa valollaan. Keltaisia voi löytää ainoastaan tietyistä kentistä. Pelin moninpeliä pelattaessa Wii U Game Padilla pelaaja voi lisätä kenttään ylimääräisiä tasanteita sekä pysäyttää vihollisia tai toisia pelaajia. Peliä pystyy pelaamaan myös suoraan ohjaimen ruudulta.


title: New Super Mario Bros. U

text: Pelissä on moninpeli, jota voi pelata enintään viisi pelaajaa. Edeltäjänsä tavoin pelaajat liikkuvat yhtä aikaa kentissä ja voivat kantaa ja heitellä toisiaan. Jos joku pelaajista kuolee, hän tulee takaisin kuplan sisällä, jonka muut pelaajat voivat puhkoa koskettamalla. Viides pelaaja ei ohjaa ketään, vaan hänen pitää GamePadia käyttäen auttaa muita lisäämällä tasanteita tai pysäyttämällä vihollisia.


title: New Super Mario Bros. U

text: Peli sisältää uusia pelitiloja. Boost Rush-pelitilassa pelaajan pitää päästä kentän loppuun mahdollisimman nopeasti keräämällä kolikoita, jolloin ruutu liikkuu nopeammin. Challenge Mode sisältää useita eri haasteita, joita pitää suorittaa. Haasteita ovat muun muassa kentän läpijuokseminen mahdollisimman nopeasti, tietyn kolikkomäärän kerääminen tai lisävoimien kerääminen hyppimällä vihollisten päälle koskettamatta maata.


title: New Super Mario Bros. U

text: "New Super Mario Bros. U" on saanut positiivisen vastaanoton. Pelillä on Metacriticissä keskiarvona 84/100 ja GameRankingsissä 84.48 % keskiarvona. IGN antoi pelille arvosanaksi 9.1/10, Game Informer 9.25/10, GameSpot 8.5/10 ja G4 3.5/5.